10 та энг яхши смартфоннинг нархлари билан танишинг! - Terabayt.Uz\n6 390 000 сўм\nRedmi Note 5 32GB Rose (Asia)\nТез кунларда Ўзбекистонда: MDC М5 – ҳамёнбоп 4G-смартфон!\nВидео: Олимлар 300 миллион йиллик жониворни «тирилтиришди»!\nGalaxy S10+’нинг глобал версияси Geekbench тестида Samsung’ни шарманда қилди!\nРасман намойиш этилмаган Android 10 Q тизимининг ишлашини «жонли» видеода кўрамиз!\nВидео: «Ҳақиқий темир одам» минг от кучига эга Daedalus Mark 1 реактив костюмида учиб кўрсатди\n150 долларлик Redmi Note 7 қайси рейтингда 1800 долларлик Galaxy Fold буклама смартфонидан устун келди?\nХитойликларнинг Ойдаги деҳқончилиги касод бўлди – ҳаммаси музлаб қолди!\nSamsung Galaxy S10 туркумидаги учта флагман битта расмий суратда!\n10 та энг яхши смартфоннинг нархлари билан танишинг!\nБу флагман компаниянинг халқаро смартфон бозоридаги нуфузини янада оширмоқда. Huawei P20 Pro бош камерасидаги учинчи сенсор 40 мегапикселли ва бу рангли сенсор f/1.8 ҳажмли апертурага эга бўлган ҳамда манзарани 5 карра яқинлаштириб суратга олади. У ана шу жиҳати билан рақибларидан яққол устун.\n6,1-дюймли, OLED матрицали, FullHD+ сиғимли (2240x1080 пикселли) ва томонлар нисбати -- 18,5:9 стандартли Huawei P20 Pro модели эса 950 АҚШ долларидан бошлаб сотилмоқда.\nGalaxy S9 — 4 гигабайтли тезкор хотира билан таъминланган, бир дона, 12 мегапикселли камера моделига эга бўлган, корпуси металл ва шиша уйғунлигида тайёрланган, 10 нанометрли техник жараёнда қайта ишлайдиган Qualcomm Snapdragon 845 чипида ишлайдиган флагман.\n5,8 дюймли, ромдан холи бўлган Super AMOLED экранлар ён томонга қайрилган дизайнда ишлаб чиқарилган ва уларнинг сиғими Quad HD+ (2960 × 1440 пикселли). Олд камералар учун 8 мегапикселли модул танланган.\nGalaxy S9 учун ток сиғими 3000 ва 3500 мА соат бўлган аккумуляторлар танланган.\nФлагмандаги бош камера секундига 960 кадрдан иборат секинлаштирилган видеони муҳрлаш қобилиятига эга.\nSamsung Galaxy S9 моделини Galaxy S8 билан таққослаганда "инқилобий" бирор жиҳатга эга бўлмаган. Бироқ, ундаги камера технологияси диққатга сазовор.\nGalaxy S9 юртимизда 6,476,250 сўмдан сотилмоқда.\n5.8 дюймли ўта илғор дисплей смартфоннинг олд панелини эгаллаб олган. 2436 x 1125 пиксел сиғимли экран юқорисида қолдирилган жажжи ҳудудда карнай ва сенсорлар ўрнашган.\niPhone X'нинг бош камерасидаги 12 мегапикселли 2 та сенсорлар сифатли сурат олади. Тасвирни қайта ишлаш жараёнида Apple тезкор автофокус, HDR-фотолар, ранг-тусга тўйинган пикселларни ваъда қилмоқда.\niPhone X (64 Гб) пойтахтимизда 8,292,000 сўмдан сотилмоқда.\nHonor 9 Lite олд панелининг жозибадорлиги юқори. Мазкур моделда металлдан тўлиқ воз кечилган ва смартфон пластик корпусга эга бўлган.\nHonor 9 Lite моделининг IPS-дисплейи 5.65 дюймли ва сиғими юқори – FullHD+ (2160x1080 пикселли).\nHonor 9 Lite ишлаб чиқарувчининг шахсий чипига эга бўлган — Kirin 659 чипи 8 ядроли. Ундаги тасвирни қайта ишлашга ARM Mali-T830 MP2 (2 ядроли) видео картаси масъул.\nHonor 9 Lite'нинг аккумулятори 3000 мА соат сиғимли токни жам қилади.\nHonor 9 Lite моделининг бош ўзига хослиги — 4 та камераси: олд панелда ва орқа панелда 2 тадан камералар. Бу дегани унда орқа фонни ғира-шира қилиб суратга олиш мумкин.\nHonor 9 Lite сотувга 2017 йилнинг 26 декабрдан бошлаб чиқарилган. Унинг арзон, яъни 3/32 Гб хотирага эга талқини $182, ўрта модификацияси, 4/32 Гб хотирали версияси $228 ҳамда юқори, яъни 4/64 Гб хотира талқинидагиси $273 АҚШ долларидан сотилмоқда.\nДисплей 6.1 дюймли. Олд панелнинг 80,5% қисми экрандан иборат. Экран матрицаси Optic AMOLED технологияси асосида тайёрланган бўлиб, унинг пикселлар сиғими — 2160x1080 белгига тенг.\nOnePlus 5T процессори ҳам олдинги йилги кучли модел — Snapdragon 835.\nOnePlus 5T камераси аниқлиги жиҳатидан аввалгилари билан бир хил, яъни 20 ва 16 Мп сиғимли (Sony IMX398 ва IMX376K), бироқ иккинчи камера объективига нисбатан илғор f/1,7 диафрагмаси ўрнатилган. Демак, смартфон ёруғлик кам шароитда ҳам яхши суратга олишни уддалаши керак. Шунингдек, олд камера пиксели ҳам ошган — 16 Мп.\nКамера оптик барқарорлаштириш функциясига эга бўлмаган. Шу билан бирга, смартфон электрон барқарорлаштиргич ёрдамида 4K-сиғимли видеолар ёза олади.\nХотира сиғими 6 ГБ / 8 ГБ тезкор, 64 ГБ / 128 ГБ доимий. Аккумулятор сиғими 3300 мА/ соат.\nOnePlus 5T юртимизда 500 АҚШ долларидан бошлаб сотилмоқда.\n2017 йилнинг 4 октябр куни Google компанияси тақдим қилган янги авлод Pixel смартфони Pixel 2 XL мобил алоқа воситаси 5 дюймли ҳамда Full HD (1920 х 1080 пикселли) сиғимли OLED-дисплейга эга бўлган. Экран Gorilla Glass 5, 2.5D шишалари билан қопланган.\nГаджетнинг бош камераси 12 мегапикселли, олд камера эса 8 мегапикселли. Камера бир вақтнинг ўзида ҳам электрон, ҳам оптик барқарорлаштириш тизимларига эга бўлган. Бу эса ҳар қандай шароитда қўлда яхши тасвирлар олиш имконини беради.\nДевайсга 2017 йилда андроид смартфонлар орасида илғор бўлган Qualcomm Snapdragon 835 процессори, Adreno 540 видео-картаси ҳамда 4 ГБ оператив хотира ва 64 ёки 128 ГБ доимий хотира ўрнатилган. microSD учун бўлмача мавжуд эмас.\nPixel 2 XL олд панелда стереодинамикларга, Bluetooth 5.0 стандартига эга бўлган. У 3520 мА соат ток сиғимига эга аккумулятор билан таъминланган. Батареяда тезкор қувват олиш тизими мавжуд.\nPixel 2 XL 849 доллардан бошлаб (64 ГБ) сотилмоқда.\nHonor V10 номи билан ҳам танилган девайс 5,99 дюймли, 2160 х 1080 пикселли ва томонлар нисбати 18:9 стандартидаги, олд панелни деярли эгаллаб олган дисплейга эга бўлган.\nHonor View 10 "ақлли телефони"га хос бошқа жиҳатлар қаторида Kirin 970 (Huawei Mate 10 ва Mate 10 Pro) илғор чипни, Mali-G72 видео-картаси, 6 Гб оператив ҳамда 128 Гб доимий хотирани келтириш мумкин.\nЎқинг: Mi Max 3’нинг тақдимот вақти, нархи ва хусусиятларини айтишди\nБош камера 20 Мп ва 16 Мп (f/1.8, фазали автофокус) сенсорлардан таркиб топан. Шунингдек, 13 мегапикселли олд камера, олд панелдаги бармоқ изи сканери, Wi-Fi 802.11ac, Bluetooth 4.2, USB Type-C порти, сиғими 3750 мА соат бўлган аккумулятор ўрнатилган смартфон янада кучли.\nHonor View 10 580 АҚШ долларидан жаҳон бозорларига сотувга чиқарилган.\nGoogle Pixel 2 смартфонининг дизайни аввалги авлод Pixel гаджетларига тортиб кетган. Google Pixel 2 смартфони стандарт формадаги 5 дюймли ҳамда Full HD (1920 х 1080 пикселли) сиғимли OLED-дисплейга эга бўлган. Экран Gorilla Glass 5, 2.5D шишалари билан қопланган.\nГаджетдаги ўчириб-ёқиш тугмаси қизил ёки сариқ тусда рангдор қилиб ишланган. Google ҳам Apple бошлаб берган анъанага эргашиб, 3,5 мм.ли аудио туйнукдан воз кечган ва энди аудиони USB Type-C порти орқали махсус переходникда тинглаш мумкин бўлади.\nСмартфон дисплейидаги мунтазам фаол (Always-On) режими қувватни тежайдиган OLED-дисплей учун муаммо эмас. Экран блокировкада турганида унда вақт, турли хабарномалар ва бошқа маълумотлар кўриниб туради.\nУнга хос яна бир қизиқарли жиҳат — микрофон доимо фаол ҳолатда бўлади. Яъни, смартфондаги микрофон ён-атрофдаги мусиқага қулоқ тутади ва фойдаланувчига унга яқин ерда қандай мусиқа янграётгани, унинг ижрочиси тўғрисида маълумот беради.\nPixel 2 девайси 2700 мА соат ток сиғимига эга аккумуляторлар билан таъминланган. Батареяда тезкор қувват олиш тизими мавжуд.\nҚолган жиҳатлар Pixel 2 XL билан бир хил. Google Pixel 2 модели 649 доллардан сотувга чиқарилган.\nSony компанияси шу йил бошида Mobile World Congress 2018 анжумани доирасида Xperia XZ2 флагманини тақдим қилган эди. Ҳар иккала смартфонлар 18:9 нисбатли экранга, энг кучли Snapdragon 845 процессори ҳамда 19 мегапикселли бош камерага эга бўлишган.\nSony Xperia XZ2 модели 5.7 дюймли, Full HD+ (2160 x 1080) сиғимли ва LCD HDR-матрицали дисплей билан таъминланган.\nПлатформа самарадорлиги учун Qualcomm’нинг энг сўнгги Snapdragon 845 процессори, 4 гигабайтли тезкор ва 64 гигабайтли доимий хотира танланган. microSD орқали доимий хотирани 400 гигабайтгача катталаштириш мумкин.\n19 мегапикселли сенсорнинг апертураси f/2.0 стандартида. Бош камера фазали аниқлаш, лазерли автофокус, LED фоточақноқ, гибрид автофокус, 5 ўқли барқарорлаштириш каби функцияларга эга. Унда 4K сиғимли HDR видео тасвирга олиш мумкин.\nXperia XZ2 бош камераси секинлаштирилган режимда секундига 960 та кадр ёзиш имконига эга.\nОлд камера 5 мегапикселли ва Sony’нинг 3D модел сканерлаш технологияси ёрдамида фойдаланувчи қиёфасининг эможисини яратиши мумкин.\nSony Xperia XZ2 модели 980 АҚШ долларидан сотилмоқда.\nApple компанияси 2017 йилнинг 12 сентябрида тақдим қилган 4.7 дюймли iPhone 8 смартфонининг ўзига хос жиҳатларидан бири сифатида унинг орқа қопқоғининг тўлиқ шишадан ишланганини айтиш мумкин.\nШунингдек, янги A11 процессори эса олти ядроли. Смартфоннинг асосий камераси янги 12 мегапикселли сенсорга эга бўлган.\nПойтахтимизда iPhone 8 (64 Гб) 5,940,000 сўмдан сотилмоқда.\nЎқинг: iPhone 9 ихчамроқ, қулайроқ ва арзонроқ бўлади!\n#Galaxy S9 #iphone X #Pixel 2 XL #OnePlus 5T #Honor View 10 #Xperia XZ2 #Huawei P20 Pro\n4 626 000 сўм


Уч йиллик муаммо депутат кўмагида ҳал этилди | O'zLiDeP\nХалқ депутатлари Қўнғирот туман кенгашидаги O'zLiDeP депутатлик гуруҳи аъзоси Мунира Матмуратова ҳам карантин қоидаларига амал қилган ҳолда ўз сайловчиларининг мурожаатлари юзасидан жойларда ўрганиш ишларини олиб бормокда.\nЖумладан Қўнғирот туманидаги "Турон" маҳалла фуқаролар йиғинидаги М.Улуғбек кўчасида истиқомат қилувчи фуқаролар томонидан электр трансформаторининг носозлиги бўйича депутатга мурожаат келиб тушди. Халқ вакили ушбу муаммони зудлик билан ҳал қилишга киришди. Депутат томонидан туман Электр таъминоти корхонасига депутатлик сўрови юборилди. Натижада уч йилдан буён ҳал қилинмай келаётган муаммо ижобий ечимини топди. Сайловчилар депутатга ўз миннатдорчиликларини билдирди.\nБундан ташқари, депутат ўз сайлов округида фаолият юритаётган тадбиркорлик субъекти вакиллари билан ҳам учрашди. Мулоқот давомида пандемия даврида ҳам ўз фаолиятини тўхтатмасдан хизмат қилиб келаётган тадбиркорлик субъектлари фаолиятининг муаммо ва таклифлари ўрганилди.\nМулоқот жараёнида тадбиркорларга давлатимиз раҳбари томонидан пандемияга оид қабул қилинган қарор ва фармонларнинг аҳамияти бўйича маълумотлар бериб ўтилди.


АБУЛ МЎЪИЙН АН-НАСАФИЙ ЗИЁРАТГОҲИДА ҚАНДАЙ ЎЗГАРИШЛАР БЎЛДИ?\nХабарингиз бор, Президент ташаббуси билан улуғ аллома Абул Мўъийн ан-Насафий абадий қўним топган масканни обод қилиш, у зотнинг илмий меросини чуқур тадқиқ этиш борасида кенг кўламли ишлар қилинмоқда.\nШу ўринда бир мулоҳазаки, буюк инсонлар вафот этса ҳам, ҳатто орадан минг йиллар ўтиб кетган бўлса-да, одамларга ундан манфаат етавераркан. Буюк ватандошимиз асарлари берадиган билим, маънавий озуқа - бу энди алоҳида, улкан масала, аммо биргина у боис амалга оширилган бунёдкорлик ишларининг ўзиёқ буюклардан етадиган нафнинг кичик бир улушини кўрсатиб турибди.\nХўш, аллома абадий қўним топган Қарши тумани Қовчин қишлоғидаги зиёратгоҳда нималар ўзгарди?\nБу борада аниқ тасаввур ҳосил қилишингиз учун эътиборингизга мажмуанинг бундан 4-5 йил олдинги ва ҳозирги суратларини ҳавола қилмоқчимиз.\nАйтиш жоиз, аввал зиёратгоҳга қабристон ёнлаб тупроқ йўлдан кириб бориларди. Ҳозир бу йўллар асфальтланган, қабристон эса кўркам ғиштин девор билан тўсилди, деворга ўзига хос безаклар ўрнатилди. Йўл белгиларига менгзаш устунларда Абул Мўъийн ан-Насафий ўгитлари акс этган. Ҳали мажмуа ҳудудига кирмаёқ китоб шаклидаги монументда зиёратгоҳ ҳақида маълумот берувчи улкан лавҳа қўйилди. Унинг орқа томонида эса зиёратчилар учун меҳмонхона тикланмоқда. Сал нарида автотураргоҳ бўлади.\nКираверишни аввал янтоқ, ажриқ босиб ётарди, ҳозир бу ерлар йил-ўн икки ой гулу гулзор. Буни ўтган йили Абул Мўъийн ан-Насафий зиёратгоҳида бўлган мисрлик олим ҳам ҳайрат билан эътироф этганди: "Декабрда, айни қишда гул ўсиб турибди!"\nКириш дарвозасига етмай туриб, катта илонизи ариқ оқиб ўтарди. Ажриқ, қурум босиб ётиб, кўрган кўнгилга ҳеч ўтиришмасди. Эндиликда у текисланиб, ичига манзарали тош териб чиқилди, катта чархпалак ўрнатилди. У гўёки тарих ғилдираги айланиши, ҳақиқат, адолат барибир тантана қилишидан далолат бериб тургандек.\nЧархпалакдан ўнг тарафда қассобхона - қурбонликлар шу ерда қилиниб, эҳтиёжманд, кам таъминланган оилаларга тарқатилади.\nКейинроқда таҳоратхона - зиёратга, ибодатга келганлар покланиб олишлари учун барча шароит муҳайё этилган. Аввал шуларнинг ўрнида кимнингдир ҳовлисининг адоғи, молхона ё қўйхонаси бўларди-да.\nАввалги икки қатор ғишт терилиб, темир панжара қўйилган дарвоза бутунлай олиб ташланиб, ўрнида муҳташам залли, гумбазли дарвозахона барпо қилинди. Бу ердан кириб бораркансиз, сеҳрли бир оламга қадам қўяётгандек ҳис этасиз ўзингизни. Масжид гумбазлари узра бепоён осмон кенгликлари кўзга ташланади.\nОлдин зиёратгоҳ ҳовлисини ҳайҳотдек ҳовуз эгаллаб ётар, ичида суви ҳам бўлмасди. Ҳозир унинг ўрнида масжид ва мақбара томон борадиган узун йўлак барпо этилган. Тўрдаги эски масжид янгиланиб, ёнидан янгиси қўшилди. Мақбара қайтадан таъмирланди.\nКўп асрлик кириш дарвозаси эса узоқ мозий намунаси сифатида сақлаб қолинди. Унга, неча юз йиллардан бери сақланиб қолаётган ғиштларга боқиб, умрнинг ўткинчи экани, шундай экан, ҳаётнинг ҳар дамини унумли ўтказиш зарурлиги ҳақидаги ўйларга бериласан киши.\nДарвоқе, боя айтганимиз - илонизи ариқ бўйида кўп асрлик тутлар ҳам сақлаб қолинди. Уларнинг атрофи ўралиб, дарахтнинг ёши ҳақидаги маълумотлар келтирилди.\nАйвонлар, ўриндиқлар бир зум нафас ростлаб, ҳаёт гўзалликларидан баҳра олишга, ўтмиш ва бугун ҳақида мушоҳада юритишга фурсат ҳозирлайди.\nҚизиққан киши мажмуадаги кутубхонага кириб, диний-маърифий китоблар мутолаа этиши мумкин. Мажмуада Хитой ипак қоғозига битилган Қуръони карим қўлёзмаси мавжуд, бир вақтлар духтархона, яъни хотин-қизлар мадрасаси бўлган. Буям зиёратгоҳга бўлган қизиқишни оширади.\nБир сўз билан айтганда, Абул Мўъийн ан-Насафий зиёратгоҳидаги ўзгаришларнинг санаб адоғига етиш қийин. Энг яхшиси, уни бориб, ҳар бир киши ўз кўзи билан кўриши керак.


Наманган вилоятида ҳар йили анъанавий тарзда ўтказилиб келинаётган “Гул байрами” бу йил 58-бор нишонланади. Бу ҳақда namnews.uz ахборот-таҳлилий порталига Наманган шаҳар ҳокимлиги ахборот хизмати хабар берди.\nАнънавий байрамда гулчиларимиз томонидан Ўзбекистон иқлимига мослаштирилган, дунёнинг барча минтақаларида етиштириладиган гуллардан намуналар, бир-бирига ўхшамаган гуллардан тайёрланган декорация ва конструкцияларни томоша қилишингиз мумкин. Байрам дастури доирасида турли маданий тадбирлар, кўнгилочар бадиий томошалари кайфиятингизга кўтаринкилик бағишлайди.\nБайрамнинг илк куни тантанали очилиш маросими ўтказилади. Шу куни гуллар билан безатилган машиналар паради ҳам ташкил этилади. Қолаверса, бу анънавий гуллар шодиёнаси ички ва ташқи туризмни ривожлантиришда муҳим ўрин тутиши шубҳасиз, албатта! Барча ҳамюртларимизни ва юртимиз меҳмонларини ҳар йилгидан-да ўзгача руҳда ўтиши кутилаётган анънавий гул байрамига таклиф қиламиз!\nхалқаро Наманганда майда Гул бошланади байрами


Qalampir.uz - Украина Қрим ва Донбасс учун курашга қаттиқ бел боғлаган\nУкраина Қрим ва Донбасс учун курашга қаттиқ бел боғлаган\n09:09, 17.09.2016 Олам\nПорошенко парламентга қилган мурожаатида мамлакатнинг 1991 йилдаги ҳудудини тиклашни хоҳлашини айтди.\n“Донбассда ижобий натижага эришиш учун Қримни сотиб юборолмаймиз. Бу XXI асрда Европа марказида кечаётган ўта хатарли жараён”, дейди Украина президенти Пётр Порошенко. Бу хақда “112.ua” нашри ёзмоқда.\n“Биз бундай ҳолатлар юз беришига йўл қўёлмаймиз. Қрим – бу Украина ҳудуди”, дея таъкидлади Порошенко.\nАввалроқ Украина раҳбари парламентга қилган йиллик ҳисоботида “ҳудудсиз дунё” хаёлидан воз кечишга чақирган эди. У мурожаатда “Ҳудудларни алмашиш бутунлай кўз бўямачилик. Бунда на тинчлик, на ҳудуд бўлади. Унинг ўрнини шармандалик ва доимий нотинчлик эгаллайди. Мен учун Украинанинг 1991 йилдаги ҳудудларини тиклаш учун кураш олиб бориш асосий ўринда туради”, деганди.\nЎшанда Порошенко “Россия эгаллаб олинган Донецк ва Луганск вилоятларида Донбасс давлатини яратиш ва ўз навбатида, уни Украина таркибига қўшиб, давлатни ичидан кемириш ниятида эканини айтиб, бунга ҳеч қачон йўл қўймаслиги ва бундай бўлмаслигини таъкидлади. Бу Порошенконинг президентлик даврида Радага қилган учинчи мурожаати бўлди.\n24 август Украинада Мустақиллик куни саналади ва ҳар йили муносиб тарзда нишонланади. Жорий йил давлат раҳбари ўз табригида Донбасс ва Қримни ҳам байрам билан қутлаган ва уларнинг ҳудудларини Украинага қайтариш учун сиёсий музокаралар йўли билан кураш олиб боришини айтган эди.\nМаълумот ўрнида, Донбассдаги можароларда 2504 нафар украиналик аскар ҳалок бўлган.\nТеглар:Қрим Донбасс Пётр Порошенко Рада Украина\nПокистондаги масжидда теракт содир этилди\nПорошенко президентлик учун номзод бўлди\n18:50, 29.01.2019 3 138\nЎзбекистон 2018 йилда Украинага мева экспортини кескин орттирди\n15:00, 15.01.2019 1 046\nУкраина Керч бўғозига яна ҳарбий кема юбормоқчи\n17:15, 03.01.2019 4 685\nУкраинада ҳарбий ҳолат якунланди\n20:47, 26.12.2018 2 885\nРоссия Украинага қарши санкцияларни кенгайтирди\n19:46, 25.12.2018 3 552


МУЗАФФАР СПОРТЧИЛАРИМИЗ ТОШКЕНТДА ТАНТАНАЛИ КУТИБ ОЛИНДИ\nХабарингиз бор, 6-10 июнь кунлари Қозоғистоннинг Астана шаҳрида бокс бўйича «Қозоғистон Президенти соврини учун» номли нуфузли халқаро мусобақа ташкил қилинди. Унда жаҳоннинг етакчи 15 мамлакати қаторида ўзбекистонлик чарм қўлқоп усталари ҳам иштирок этишди.\nБугун музаффар боксчиларимиз жой олган самолёт заминимизга келиб қўнди. Спортчиларимизни кутиб олиш учун Ислом Каримов номидаги Тошкент халқаро аэропортида Миллий олимпия қўмитаси ва Ўзбекистон бокс федерацияси мутасаддилари, спортчиларнинг яқинлари, мухлислар ва оммавий ахборот воситалари ходимлари жам бўлишди.Бу ҳақда Ўзбекистон МОҚ Матбуот хизмати хабар берди.\n“Мусобақада кучли рақибларга қарши тўқнаш келдик. У ерда тажриба орттирдик. Бу катта мусобақаларга тайёргарлик йўлида яхшигина тайёргарлик вазифасини ўтаб берди. Ортда қолган иккита турнир Осиё ўйинлари олдидан муҳим аҳамиятга эга эди. Умуман олганда, мусобақалар биз учун ёмон кечмади”, —деди Бектемир Мелиқўзиев.\nЭслатиб ўтамиз, мусобақада Бектемир Мелиқўзиев олтин, Шунқор Абдурасулов ва Иқболжон Холдоров кумуш, Шахобиддин Зоиров, Алиёр Норалиев, Маҳмуд Ғоипов ва Исроил Мадримовлар бронза медали соҳибига айланишди. Қайд этиб ўтиш лозимки, ушбу мусобақа терма жамоа мураббийлар штаби учун айни муддао бўлди. Улар турнир давомида шу йил Жакартада бўлиб ўтадиган Осиё ўйинларида иштирок этадиган таркибнинг асосий қисмини аниқлаб олишди.


Яқин ярим йил ичида Қозоғистондан Ўзбекистонга чорва олиб кирилмайди - Anhor\nAnhor Все посты Яқин ярим йил ичида Қозоғистондан Ўзбекистонга чорва олиб кирилмайди\nЯқин ярим йил ичида Қозоғистондан Ўзбекистонга чорва олиб кирилмайди\nҚозоғистон қишлоқ хўжалик вазирлиги ва бош вазир биринчи ўринбосари – молия вазири 2019 йил 10 октябрь куни “Қишлоқ хўжалик молларини олиб чиқишнинг айрим масалалари тўғрисида”ги қўшма буйруқни имзолади. Бу ҳақда Zakon.kz хабар беради.\nҲужжатга кўра, Қозоғистон Республикаси ҳудудидан тирик йирик шохли молларни, хусусан бир ёшга етмаган урғочи молларни, бир ёшдан ошган ғунажинларни, сигирлар, қўйлар ва эчкиларни ҳамда совлиқ қўйларни олиб чиқиш олти ой муддатга тақиқланади.\nҚўшма буйруқ биринчи расмий чоп этилган кундан (11 октябрь) бошлаб 10 тақвим кунидан сўнг кучга киради\nБундан олдин Қозоғистон Қишлоқ хўжалик вазирлиги асосан Ўзбекистонга экспорт қилинган урғочи молларни олиб чиқишга чеклов жорий этганди. Бироқ Қозоғистон парламенти Сенати сентябрь ойида чорва олиб чиқилишини тўлиқ тақиқлашни таклиф қилди.\n«Ўзбекистон темир йўллари» чипталарга 60% гача чегирма жорий этди


Ўзбекистонда эротика тақиқланади. Рекламада\n18 январ 2019, Тошкент вақти: 13:55\n9 март куни Ўзбекистоннинг Ягона интерактив давлат хизматлари порталида “Реклама тўғрисида”ги қонун лойиҳасига киритилиши режалаштирилаётган ўзгартишлар лойиҳаси муҳокама учун эълон қилинди.\nХусусийлаштириш, монополиядан чиқариш ва рақобатни ривожлантириш давлат қўмитаси ишлаб чиққан қонун лойиҳасида тижорий рекламада эротик саҳналардан фойдаланиш, ҳақиқий ёки ўйинчоқ қуролларни тасвирлаш тақиқланиши ҳамда бошқа қатор тақиқлар назарда тутилган.\nЎзгартишлар лойиҳасига кўра, 1999 йил, 25 декабрда имзоланган “Реклама тўғрисида”ги қонуннинг 6- моддасига “эротика” сўзини киритиш назарда тутилган.\nТилга олинган моддада тижорий рекламага доир қатор тақиқлар санаб ўтилган. Масалан, “ишлаб чиқарилиши ёки реализация қилиниши қонун ҳужжатлари билан тақиқланган маҳсулот тўғрисида ахборот тарқатиш; жинси, ирқи, миллати, тили, дини, ижтимоий келиб чиқиши, эътиқоди, шахси ва ижтимоий мавқеига қараб, бошқа ҳолатларга кўра камситиш ёки ўзга шахсларнинг маҳсулотини бадном этиш” каби тақиқлар мавжуд.\nШунингдек, 6- моддага биноан Ўзбекистонда тижорий реклама маҳсулотларида порнографияни тарқатиш ҳам тақиқлаб қўйилган.\nМана энди тақиқлар рўйхатига эротика ҳам қўшилмоқда.\n“Реклама тўғрисида”ги қонун лойиҳасига киритилиши режалаштирилаётган ўзгартишлар қабул қилингач, маҳсулоти ёки хизматини реклама қилувчилар, реклама маҳсулотларини тайёрловчилар, уларни намойиш қилувчилар қандай критерийлардан келиб чиқади?\nМаълум бўлишича, Ўзбекистонда “эротика” тушунчасининг аниқламаси йўқ. Бу сўз ҳатто “Изоҳли луғат”га киритилмаган. Бош луғатда “Порногрфия”, “порнографик” сўзлари мавжуд, бироқ “эротика” сўзи йўқ.\n1984 йилда нашрдан чиққан Русча-ўзбекча луғатда “эротика” сўзи “эротика, шаҳватпарастлик, шаҳвоний ҳис”, деб ўгирилган.\nТаърифи қонунларда ҳам йўқ\nИнтернетдаги ресурслар Ўзбекистон қонунларида “эротика” ва “порнография” тушунчалари таърифланганми, деган қизиқишимизни қондира олмади. Шу мавзуда топганимиз бир материалда бундай таърифлар Ўзбекистон қонунларида мавжуд эмаслиги, натижада у ёки бу материал порнографиями ёки эротика эканлигини аниқлаш қийинлиги айтиб ўтилган.\nЎзбекистонлик ҳуқуқшунос Руҳиддин Комиловдан ҳам қонунларда “эротика” ва “порнография” тушунчалари таърифи йўқлигини эшитдик.\n- Маъмурий жавобгарлик тўғрисидаги кодекснинг 189- моддаси ҳамда Жиноят кодексининг 130- моддаси порнографик материаллар ҳақида. “Эротика” тушунчасига таъриф берилмаган. “Порнографик материаллар” тушунчасига ҳам таъриф берилмаган, деди ҳуқуқшунос.\n- Бундай ҳолатда реклама тарқатувчи рекламасида эротика йўқ эканлигини, текширувчи эса, эротика бор эканлигини қандай исботлайди?\nБу саволга жавобан Руҳиддин Комилов масала экспертлар гуруҳи томонидан ҳал қилинажагини айтди. (Ҳуқуқшунос билан суҳбат лавҳа остида илова қилинган аудиофайлда)\nСуҳбатдошимиз фикрича, шу кунда Ўзбекистонда реклама маҳсулотларида эротика мавжуд эмас.\n“Реклама тўғрисида”ги қонун лойиҳасига киритилиши режалаштирилаётган ўзгартишлар лойиҳаси шу кўринишда қонун кучини олса, Интернетда қимор ўйинлари дастур таъминотлари реклама қилинишига ҳам тақиқ қўйилади.\nҚонун лойиҳасида балоғатга етмаган болалар учун ишлаб чиқарилган маҳсулотларда ҳақиқий ёки ўйинчоқ қуролларни тасвирлаш мумкин эмаслиги ҳам айтилган. Бундан ташқари реклама балоғатга етмаган болаларни реклама қилинаётган маҳсулотни сотиб олишга чақирмаслиги лозим.\nЭнергетик ичимликлар рекламасида эса бу ичимликларни белгиланган меъёрдан кўп ичилиши соғлиқ учун зарар экани айтилиши лозим.


Seoul Mun: фойдали манзил – муваффақиятли бизнес гарови\nSeoul Mun тижорат кўчмас мулки, пойтахт марказида бетакрор қирғоқ бўйидаги фойдали манзилда жойлашганлиги билан ажралиб туради.\nТижорат кўчмас мулкни танлашда асосий омиллардан бири унинг жойлашган маскани ҳисобланади. Айнан жойлашган манзил бизнесингиз даромадига таъсир қилиши ва юқори инвестиция салоҳиятини кафолатлаши мумкин. Ушбу мезонга кўра шаҳар марказидан майдон танлаганда пиёдалар ва автомобилларнинг ҳаракатланиши таҳлил қилинади, объект ҳудудига қулай кириш ва ривожланган ички инфратузилма яратилади.\nSeoul Mun савдо ва дам олиш маркази пойтахтнинг Яккасарой туманида, икки катта йўл – Бобур ва Сеул кўчалари (собиқ Байналминал) кесишган жойда жойлашган. Кенг кўламли савдо маскани Бўрижар каналининг иккала қирғоғи бўйлаб 700 метрдан ошиқроқ майдонни қамраб олади. Seoul Mun'нинг умумий ҳудуди 6 та футбол майдонига тенг. Лойиҳада уч километрлик сайр йўлаклари ва автотураргоҳлар ҳамда ҳар бир жойда терраса бунёд этиш режалаштирилган. Савдо биноларининг барчаси, яъни уч қавати ҳам эскалаторлар, зинапоялар, йўловчилар ва юк ташувчи лифтларнинг кенг тармоғи билан боғланган.\nЯккасарой тумани пойтахтимизнинг марказий ва обод ҳудудларидан бири. Дунёнинг мустақил экспертлари томонидан ўтказилган маркетинг тадқиқотларига кўра, туман аҳолининг юқори харид қобилияти, турар жойларнинг зичлиги, кўплаб давлат ва хусусий ташкилотлар, таълим муассасалари, шунингдек ривожланган йўловчи транспорти тизими билан ажралиб туради. Яқин масофада 3 та марказий метро бекатлари мавжуд. Объектнинг марказий йўллар бўйлаб жойлашиши кўп жиҳатдан кириш йўлларининг қулайлигини белгилайди. Объектнинг кўламини ҳисобга олган ҳолда, бу ерда автомобиллар учун мўлжалланган кўп қаватли автотураргоҳ лойиҳаланган.\nSeoul Mun − бу пойтахт марказидаги жойнинг бизнес эгалари, шунингдек уларнинг кўплаб ташриф буюрувчи ва мижозлари учун афзаллик ҳамда қулай шароитларни англатади.\nSeoul Mun: қурилиш янгиликлари\nSeoul Mun – Тошкент марказида сой бўйидаги катта имкониятлар


Марат Зоҳидов ўз ташкилотининг вилоят бўлимини тарқатиб юборди\n25 феврал 2021, Тошкент вақти: 04:48\n12 июль куни Ўзбекистон шахс ҳуқуқларини ҳимоя қилиш қўмитасининг Наманган вилояти бўлими йиғилишида ташкилотнинг мазкур бўлими тарқатиб юборилгани эълон қилинди.\nҚўмита раиси ўринбосари Абдуқодир Назаровнинг сўзларига қараганда, жорий йил 8 июнда ташкилотнинг умумий йиғилиши чақирилган. Йиғилиш ташкилотнинг Наманган вилояти бўлимини тарқатиб юборишга ҳақида қарор чиқарган.\n“Умумий йиғилиш вилоят бўлими фаолиятини қониқарсиз деб топди. Қўмитанинг Наманган вилояти ва шаҳри бўлимлари тарқатилгани, уларнинг раҳбарлари лавозимидан озод этилгани ҳақидаги қарордан вилоят адлия бошқармаси ҳам хабардор қилинди”, - деди А.Назаров.\nУнинг айтишича, вилоят бўлими тарқатиб юборилганининг кўплаб сабаблари бор. Шулардан бири бўлимда ишлаш ўрнига бир-бирига мағзава ағдариш, қоралаш, ёмонлаш сингари салбий иллатлар ҳукмрон бўлиб қолган.\nҚўмита раиси Марат Зоҳидовнинг таъкидлашича, бу ташкилот одамларнинг ҳуқуқларини ҳимоя қилиш учун тузилган. Аммо вилоят бўлими вакиллари маҳаллий ҳокимликлар, милиция ва миллий хавфсизлик ходимлари фойдасига ишлаб келган.\nТашкилот вакилларининг билдиришича, сўнгги вақтларда бўлим фаолияти жуда сустлашиб кетган бўлиб, аҳоли унга мурожаат ҳам қилмай қўйган.


“Ижтимоий тенглик ва адолат тарафдоримиз!” шиори остида тарғибот тадбири ўтказилди | Ўзбекистон Халқ демократик партияси\n2021-09-21 15:41:53 403\nЎзбекистон Халқ демократик партияси Тошкент шаҳар Кенгаши томонидан Ўзбекистон Республикаси Президентлигига номзод Мақсуда Ворисовани қўллаб-қувватлашга қаратилган “Ижтимоий тенглик ва адолат тарафдоримиз!” шиори остида сайловолди тарғибот тадбири ўтказилди. Тадбир пойтахтимизнинг Бектемир туманидаги “Роҳат” маҳалла фуқаролар йиғини гузарида ташкил этилди.\nЭътиборлиси, тадбир расмий йиғилиш тарзида эмас, балки бевосита сайловчилар билан жонли мулоқот ва бошқа ноанъанавий усулларда ўтказилди. Унда Ўзбекистон Халқ демократик партияси минтақавий партия кенгашлари масъуллари, Олий Мажлис Қонунчилик палатаси ҳамда маҳаллий Кенгаш депутатлари, партия фаоллари, волонтёрлар гуруҳи, партиянинг аёллар ва ёшлар қаноти аъзолари иштирок этди. Сайловчилар билан учрашув олдидан номзод ҳақидаги материаллар иштирокчиларга тарқатилди.\nТадбир иштирокчиларига Ўзбекистон Республикаси Президентлигига номзод – Ўзбекистон Халқ демократик партияси Марказий Кенгаши раиси ўринбосари, Олий Мажлис Қонунчилик палатаси депутати Мақсуда Ворисованинг таржимаи ҳоли, фаолияти ҳамда унинг Сайловолди дастурида белгиланган асосий вазифалар билан таништирди.\nУчрашув қизиқарли руҳда давом этди. Иштирокчиларнинг сиёсий билимларини синаш мақсадида викторина ўтказилди. Саволларга тўғри жавоб берганларга партиянинг эсдалик совғалари топширилди.\nКуй ва қўшиқларга уланган байрамона учрашув сўнггида партия туман Кенгаши раиси тўпланганларни яна бир бор ЎзХДПдан номзод Мақсуда Ворисовани қўллаб-қувватлашга чақирди.\nНомзодимизни қўллаб-қувватлашга қаратилган тарғибот тадбирлари барча туман кенгашлари томонидан ташкил этилмоқда.\nЛойиҳаларимиз Жамоатчилик қабулхонаси Халқ демократик партияси депутатларидан аниқ натижалар Сайлов-2021


Юксак технологияли йирик лойиҳа\nхалқаро стандартларга мос келадиган, рақобатдош маҳсулотлар тайёрлаш имконини беради\nПрезидентимиз Шавкат Мирзиёев яқинда Тошкент шаҳрида амалга оширилаётган бунёдкорлик ишлари ва йирик лойиҳалар билан танишиш чоғида пойтахтимизда ҳам кичик бизнесни жадал ривожлантириш, тадбиркорларга кенг имтиёзлар яратиш зарурлигини алоҳида таъкидлади. Саноат корхоналарининг хорижий ҳамкорлар топишига кўмаклашиш лозимлиги, бу уларнинг чет эл бозорларига чиқиши ҳамда маҳсулотлари экспортини кенгайтиришда муҳим аҳамиятга эга эканини қайд этди.\nБу каби тадбиркорлик ҳаракатини ҳар томонлама қўллаб-қувватлаш юзасидан амалга оширилаётган кенг кўламли ишларда давлатимиз раҳбарининг 2016 йил 5 октябрдаги “Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар тўғрисида”ги Фармони дастуриламал бўлмоқда. Натижада янги саноат корхоналарига асос солиниши баробарида, мавжудларининг қуввати оширилиб, ташқи бозорда харидоргир маҳсулотлар тайёрлаш ўзлаштирилаяпти.\nШундай йирик лойиҳалардан бири пойтахтимизнинг Сергели туманида фаолият юритаётган “Asl Oyna” акциядорлик жамиятида рўёбга чиқарилди.\nГап шундаки, 11 миллион евро миқдорида инвестиция жалб қилиниб, корхонанинг иккинчи қуввати фойдаланишга топширилди. Бу ерда жаҳон андозаларига тўла жавоб берадиган ўта юқори сифатли шиша идишлар ишлаб чиқариш ўзлаштирилди.\nСоҳа мутахассисларининг айтишича, саноатнинг мазкур тармоғи мураккаблиги, яъни юксак технология, ноёб хом ашё ва малакали мутахассисларни талаб этиши боис уни йўлга қўйиш осон эмас. Аммо юртимизда буларнинг барчаси муҳайё қилинаётгани туфайли Ўзбекистон ўзининг шиша саноати, рақобатдош қадоқлаш идишлари билан ҳам жаҳон бозорида муносиб ўрин эгалламоқда.\nДарҳақиқат, тизимдаги йирик ишлаб чиқариш субъектларидан бири — “Asl Oyna” корхонасининг цехлари энг илғор ускуналар билан жиҳозланган бўлиб, технологик жараён тўлиқ автоматлаштирилган. Хусусан, биринчи линияда Германиядан олиб келинган машиналар ўрнатилган бўлиб, у унумдорлигининг юқорилиги, айни пайтда, ресурс тежамкорлиги билан ажралиб туради. Бу каби замонавий жиҳозлар ёрдамида бир кеча-кундузда 150 тонна шиша массаси тайёрланиб, шу асосда чанқовбосди ва алкоголь ичимликлар, ёғ-мой ҳамда консерва маҳсулотлари учун импорт ўрнини босувчи идишлар ишлаб чиқарилади. Улар мустаҳкамлиги, шаффофлиги, бежирим дизайни билан нафақат ички бозор, балки хорижда ҳам харидоргир. Ўтган йили 2,5 миллион АҚШ долларилик маҳсулот экспорт қилингани бунга бир мисолдир.\n“Asl Oyna” акциядорлик жамияти директори вазифасини бажарувчи Ҳусниддин Нормуҳаммедовнинг билдиришича, жорий йилда бу борадаги кўрсаткични 4 миллион АҚШ долларига етказиш кўзда тутилган. Амалда эса рақамлар янада ортиши кутилаяпти. Сабаби, иккинчи линиянинг фойдаланишга топширилиши янги ҳамкорлар топиш, қўшимча савдо йўлакларини очишда кенг имконият яратмоқда.\nҚўшимча қувват жаҳон шиша саноатида етакчи ҳисобланган Италия компаниясининг энг сўнгги русумдаги ускуналари билан жиҳозланди. Унинг қуввати бир кеча-кундузда 120 тонна шиша массаси тайёрлашга мўлжалланган.\n— Мазкур илғор технологик линиянинг афзалликлари кўп, — дейди смена бошлиғи Дониёр Тўхтаев. — Масалан, энергия сарфи кам, экологик жиҳатдан эса мутлақо безарар. Электр энергияси ва табиий газ сарфи аввалги линияга нисбатан 10 фоиз камдир. Энг асосийси, таркиби бир хил бўлган ўта сифатли шиша массаси тайёрлаб беради. Натижада ишлаб чиқарилаётган идишлар ялтироқлиги, тиниқлиги, ташқи таъсирларга чидамлилиги билан устунликка эга бўлади.\nКорхона жамоаси асосий хом ашёлар — қум, доломит, оҳак ҳамда кальций содасини юртимиз корхоналаридан олаётгани маҳсулот тайёрлаш ҳажми ва турини муттасил равишда кўпайтириш имконини бераяпти. Агар бугунги кунга қадар 130 хилдаги қадоқлаш идишлари тайёрланган бўлса, тез орада уларнинг сони яна бир нечта шиша маҳсулотлари билан кўпаяди.\n— Турли компонентлардан таркиб топган шиша массаси 1450 даража иссиқликда “пишади”, — дейди корхона бош технологи Фарҳод Исматов. — Сўнгра улар автоматик равишда қолипларга қуйилиб, шакл берилади-да, тайёр идишлар конвейер орқали кейинги босқичга узатилади. Ушбу жараён компьютерлаштирилган ускуналар томонидан бажарилади. Шу боис янги линияда ишчи кучи кам талаб этилади.\nУмуман, мазкур йирик лойиҳа шарофати билан вужудга келган техник ҳамда технологик имкониятлар халқаро стандартларга тўла жавоб берадиган шиша маҳсулотлари тайёрлашни ўзлаштириш, соҳада маҳаллийлаштириш кўламини кенгайтиришга мустаҳкам пойдевор бўлди. Улардан оқилона фойдаланиб, жаҳон брендидаги маҳсулотлар, жумладан, “Cocа-Cola” ичимлиги учун қадоқлаш воситалари ишлаб чиқаришни йўлга қўйиш ниятидамиз.\nКорхонада асосий эътибор сифат масаласига қаратилган. Шу мақсадда ишлаб чиқарилаётган маҳсулотлар уч босқичли текширувдан ўтказилади. Бу жараёнда кўз илғамас камчиликлар аниқланса ҳам ўша шиша идиш дарҳол конвейердан олиниб, қайта ишлашга жўнатилади. Бунда сифат назоратчиси Саҳобат Абдуллаеванинг хизмати, айниқса, катта. Сабаби, унинг текширувидан ўтган маҳсулотларгина қадоқлаш учун жўнатилади.\n— Сифат, бу — ишонч дегани, — дейди у. — Чунки ҳар қандай ишлаб чиқарувчи юқори сифат кўрсаткичлари билангина буюртмачилар ишончига сазовор бўлади, янги ҳамкорлар топади. Шу боис бизга билдирилган ишончни оқлаш учун жамоамизда меҳнат қилаётган барча ишчи-мутахассис ўз вазифасига катта масъулият билан ёндашади.\nАлбатта, ишлаб чиқаришга замонавий технологиялар жалб этилаётгани туфайли рақобатдош маҳсулотлар тайёрланаяпти. Бугун фойдаланишга топширилган линияда “ноёб” дея таърифланадиган ўта шаффоф шиша идишлар ишлаб чиқарила бошланди.\nЯна бир муҳим жиҳати, лойиҳа доирасида 150 та иш жойи яратилиб, бу ерда меҳнат қилаётганларнинг умумий сони 470 нафарга етказилди. Уларга уч ой давомида шиша саноатининг сир-асрорларини пухта ўрганган ёш мутахассислар жалб этилди.\n“Asl Oyna” акциядорлик жамиятининг иккинчи қуввати фойдаланишга топширилиши муносабати билан бўлиб ўтган тантанали тадбирда сўзга чиққанлар таъкидлаганидек, янги лойиҳа озиқ-овқат саноати корхоналари учун қўшимча имкониятлар яратиб бериши баробарида, кўпгина муаммоларнинг ечимига эришишга хизмат қилади. Чунки кўплаб экспортчи корхоналарнинг юқори сифатли шиша идишларга бўлган эҳтиёжининг маълум қисми бугунги кунгача импорт ҳисобига таъминланар эди.\nЧиндан ҳам, қадоқлаш воситаларининг айрим турлари Россия, Хитой каби давлатлардан импорт қилинади. Бу эса, ўз навбатида, тайёрланаётган маҳсулот таннархига салбий таъсир кўрсатади. Янги линия юртимиз саноат корхоналарининг шиша идишларга бўлган эҳтиёжини тўлиқ қондирибгина қолмай, экспорт қилиш имкониятини юзага келтиргани билан ҳам аҳамиятлидир.\nТадбир давомида корхона фаолияти, унда ўрнатилган технологик линиялар, маҳсулот тайёрлаш жараёни билан яқиндан танишган мутахассисларнинг эътирофича, “Asl Oyna”нинг маҳсулотлари тиниқлиги, қолипининг бежиримлиги ва сифати билан хорижникидан асло қолишмайди. Ишлаб чиқаришда ундан фойдаланиш йўл харажатларини камайтириш, маҳсулотлар ташқи кўринишини яхшилаш, энг асосийси, жаҳон бозорига дадил кириб боришга кенг йўл очади.\nБинобарин, саноат тармоқларида амалга оширилаётган бу каби истиқболли лойиҳалардан кўзланган мақсад ҳам рақобатдош маҳсулотлар ишлаб чиқаришни ўзлаштириб, ички ҳамда ташқи бозордан мустаҳкам жой эгаллашдир.\nЯнги линиянинг ишга тушиши муносабати билан ўтказилган йиғилишда Тошкент шаҳар ҳокими Р. Усмонов сўзга чиқди.\nМазкур рукндаги бошқа мақолалар: « Энергия самарадорлигига эришиш — тараққиёт кафолати\tБиржа бозоридаги инновацион савдо мажмуаси »


Урганчда “DXМ drive” хизмати йўлга қўйилди - EFFECT.UZ\nУрганчда “DXМ drive” хизмати йўлга қўйилди\n. 11:59 | 07.10.2021\nЭндиликда, қатор хизматлардан фойдаланиш учун ДХМ биносига кириш ва навбат олишга ҳожат йўқ.\n“DXМ drive” хизматидан фойдаланиб, автотранспорт воситасидан тушмаган ҳолда ишингизни битиришингиз мумкин.\n“DXМ drive” хизмати фуқароларга:\n• болаларни мактабгача таълим ташкилотларига электрон навбатга кўйиш;\n• пенсия хақида маълумотнома олиш;\n• нафақа тайинлаш;\n• электр, газ ва ичимлик суви ҳисоблагичларини пломбалаш ва бошқа хизматлардан фойдаланиш учун аризаларни тўлдиришга ва тайёр ҳужжатларни бинога кирмасдан, шунингдек, автотранспорт воситасидан чиқмасдан олиш имконини беради.\nУшбу хизматдан Урганч шаҳар ДХМ биноси ёнидаги автотураргоҳ (parking) ҳудудида фойдаланишингиз мумкин.\n❗Эслатиб ўтамиз, ушбу хизмат синов тариқасида жорий этилган бўлиб, ҳафтанинг душанба ва сешанба кунларии кўрсатилади.\nTeglar:ДХМ, Урганч шаҳар\n“Биз аҳоли манфаатларини таъминлашга қаратилган кучли ижтимоий сиёсат юритиш тарафдоримиз” – Мақсуда Ворисова Фарғонада\nТошкент вилоятида 8952та бўш ер участкаларидан 506таси аукцион савдосида турибди\nЮк машиналари тўқнашуви оқибатида ҳайдовчилардан бири вафот этди\nУ рингга қайтмоқчи\nСайлов куни ва овоз беришга бир кун қолганида…\nСайлов натижалари қачон очиқланади?\nҚорақалпоғистонда ДХМнинг 10чи биноси фойдаланишга топширилди\n«Права» алмаштириш машмашаси 2 млн.дан зиёд одамнинг иши ҳали битмади. Муаммо нимада?\nХоразмда “ДХМ-маҳалла-фуқаро” тамойили асосидаги тадбирлар жадвали ишлаб чиқилди\nНаманганда ДХА томонидан журналист ва блогерлар учун медиа-тур ташкил этилди


Сергей Шойгу: Россия авиацияси Суриядаги операция бошидан бери "ИШИД"нинг 112 та объектига зарба берди\n19:31 / 07.10.2015\nРоссия мудофаа вазири Сергей Шойгу бугунги кунгача россиялик ҳарбийлар Суриядаги ҳарбий операция бошланганидан бери "ИШИД"нинг 112 та объектига зарба берганларини маълум қилди, деб хабар бермоқда ТАСС ахборот агентлиги.\nБу ҳақда Шойгу Россия президенти Владимир Путин билан учрашуви пайтида айтиб ўтди.\n"30 сентябрдан бугунгача 112 та объектга зарба берилган. Зарбалар жадаллиги ошириб борилмоқда", деб таъкидламоқда Шойгу.\nШойгу охирги икки кунда жангариларнинг катта миқдордаги позициялари аниқланганини айтди.\n"30 сентябрдан бери жангариларга тегишли 19 та бошқарув пункти, 12 та ўқ-дори омбори, 71 та зирҳли техника, портловчи қурилмалар ишлаб чиқарувчи 6 та завод ва устахоналар йўқ қилинди", деб қўшимча қилиб ўтди Шойгу.\nШойгунинг айтишича, ҳарбий операцияда 23 та самолёт иштирок этмоқда.


Эрта ё кеч уйқуга кетишдан қатъий назар — ухлаш сизга дам олиш ҳиссини бермайди. Эҳтимол сизнинг иш жадвалингиз шунчалик жадалки, ухлаш учун бор-йўғи 4-5 соат вақтингиз қолади. Ёки кўча чироғининг ёруғлигидан ухлай олмассиз. Сиз уйқусизликдан азият чекаётган бўлишингиз мумкин. Чуқур уйқуга кета олмаганингиз учун арзимаган шовқиндан ҳам уйғониб кетарсиз. Уйғонгач эса, осонгина ухлай олмайсиз ва шу билан тонг орттирасиз.\nҒазаб ва қайғу — организмнинг табиий ҳиссиётлари, уларни вақтида чиқариш, ўзингизда ушлаб қолмаслик керак. Тана стрессдан чарчаган бўлса, унда сезгирлик янада кучаяди. Сиз илгари эътиборни жалб қилмаган ҳолатларга таъсирчан бўла бошлайсиз:


Ўзбекистонликлар совуқдан жон сақлаш учун Хитойда ишлаб чиқарилган газ баллонларидан фойдаланмоқда\nСамарқанд вилояти Иштихон туманининг Файзобод қишлоғида истиқомат қилган ёш келин-куёв никоҳ тўйидан икки кун ўтганидан сўнг ис газидан заҳарланиб вафот этди. Маҳалла фаолининг айтишича, ёшлар уй ичига ўрнатилган Хитойда ишлаб чиқарилган газ печкасидан чиққан исдан заҳарланган.\nИштихон туманининг Файзобод қишлоғида истиқомат қилган 27 яшар Ҳомид Шакаров ва 25 яшар Назира Эсонованинг никоҳ тўйи 2 февраль, душанба куни бўлган.\nЧоршанба куни эса ёш келин-куёвни уйғотмоқчи бўлиб кирган янгалардан бири уларни ўз ўрнида ўлиб ётган ҳолда топган.\nБу ҳақда Озодликка хабар берган иштихонлик манбанинг айтишича, келин-куёв уй ичига ўрнатилган газ печкадан чиққан исдан заҳарланган:\n“Ҳозир тўртбурчак шаклдаги пропанни ёқиб берадиган газ печка чиққан. Хитойда ишлаб чиқарилган, бизда 450 минг сўм туради. Ўшани ёқиб ухлашган. Кечаси печка ўчиб қолган ва ундан чиққан газдан келин-куёв заҳарланиб ўлган. Бугун икки ёшни ёнма-ён қабристонга қўйиб келдик”, деди келин-куёвлар жанозасида қатнашган манба.\nФайзобод қишлоғи маҳалла фаолларидан бири шундай воқеа бўлганини тасдиқлади:\n“Ҳа, бу ёшларнинг яқинларига жуда оғир бўлди. Икки кун ҳам бирга яшолмади, шўрликлар. Ҳомид меҳнаткаш, яхши йигит эди. Унинг ота-онаси ҳам анча йил йиғингандан сўнг тўй қилиб, ўғлини уйлаганди. Роса қиёмат бўлди, йиғламаган одам қолмади”, деди маҳалла фаолларидан бири.\nЎзбекистонда газ ва свет тақчиллиги боис ëнғин ва ис газидан ўлиш ҳолатлари кўп кузатилади.\nБундан роппа роса бир йил аввал Бухородаги Хўжа Исмат жоме масжиди имом хатибининг 23 яшар ўғли Суҳробжон Гадоев ис газидан ҳалок бўлган эди. Воқеа гувоҳларининг айтишича, масжидда тунаб қолган Суҳробжон қўлбола печкадан чиққан ис газидан заҳарланган.\nЎтган йилнинг 14 февралида Самарқанд вилоятининг Пастдарғом туманидаги Қултон қишлоғида истиқомат қилувчи Омонқуловлар оиласининг беш аъзоси газ баллонидан сизиб чиққан газнинг портлаши оқибатида содир бўлган ёнғиндан ҳалок бўлган эди.


Усмонов: санкцияларга қарамасдан, “Металлоинвест” руда қазиб олишни 3 фоизга кўпайтирди\nРоссияга қарши жорий қилинган иқтисодий чекловларга қарамасдан, “Металлоинвест” руда қазиб олиш ҳажмини 3 фоизга оширишга муваффақ бўлди. Бу ҳақда холдингнинг эгаларидан бири, миллиардер Алишер Усмонов Россия президенти Владимир Путин билан ўтказилган учрашув чоғида маълум қилди.\n“Металлоинвест” саноат холдингимиз ишлаб чиқариш суръатларини туширмади, аксинча, санкцияларга қарамай, биз ҳажмларни 3 фоизга оширдик”, – унинг сўзларини келтиради ТАСС агентлиги.\nБундан ташқари, давлат раҳбарининг илтимосига кўра Усмонов мамлакат иқтисодиётининг келажаги ҳақида фикр билдирди:\n“Бугун иқтисодиётда бўлаётган барча ўзгаришлар ташқи омиллар билан янада қийинлаштирилмоқда. Улар компанияларимизни технологик ривожлантиришга тўсқинлик қилмоқда, меҳнат самарадорлигини ошириш жараёнини секинлаштиради. Шунга қарамай, улар коллективларимизни бирлаштириш вазифасини ҳам бажармоқда”.


Стопколик – medu.uz – Дорилар ҳақида маълумотлар ўзбек тилида\nHome Йўриқномалар Стопколик\nПрепаратнинг савдо номи: Стопколик\nФаол модда: Симетикон (симетиконнинг 30% ли эмульсия кўринишида) – 66,66 мг/мл.\nЁрдамчи моддалар: натрий сахаринати, метилпарагидроксибензоат, пропилпарагидроксибензоат, натрий кармеллоза, лимон кислотаси моногидрати, малина хушбўйи, тозаланган сув.\nТаърифи: Қуюқ, оқдан ёки оч-сариқ рангли, мева ҳидли, тиниқ бўлмаган суюқлик.\nЕл ҳайдовчи восита. Симетикон (фаоллаштирилган диметикон) – бу триметилсилоксил гуруҳлари томонидан кремний диоксиди билан барқарорлаштирилган, метил гуруҳи қўшилган тўғри чизиқли силоксан полимерларининг мажмуасидир. Фазалар бўлиниши чегарасида сирт таранглигини пасайтириб, овқат массасида ва меъда-ичак йўллари (МИЙ) нинг шиллиғида газ пуфакчаларини ҳосил бўлишини қийинлаштиради ва уларни парчаланишига ёрдам беради. Бунда ажралиб чиқаётган газлар ичак деворлари томонидан ютилиши ёки перистальтика туфайли чиқарилиши мумкин. Бу оғриқли дам бўлишларни чақирувчи катта газли-шиллиқли конгломератларнинг ҳосил бўлишини олдини олади.\nСоно- ва рентгенографияда тасвир нуқсонларининг пайдо бўлишини олдини олади; контраст плёнкани парчаланишига тўсқинлик қилиб, йўғон ичакнинг шиллиқ қаватини контраст препаратлар билан яхши ёпилишига ёрдам беради.\nСиметикон перорал юборилганидан кейин МИЙ дан сўрилмайди ва аҳлат билан ўзгармаган ҳолда чиқарилади. Кимёвий инертлиги туфайли МИЙ даги микроорганизмлар ва ферментларга таъсир кўрсатмайди. Овқатнинг сўрилишини камайтирмайди, меъда ширасининг реакцияси ва ҳажмини ўзгартирмайди.\nМИЙ да кучли газ ҳосил бўлиши ва газларни тўпланиши (оғриқли санчиқлар, қорин бўшлиғида тўлиб кетиш ҳисси, аэрофагия, диспепсия, метеоризм, шу жумладан операциядан кейинги даврдаги, Ремгельд синдроми);\nқорин бўшлиғи ва кичик чаноқ аъзоларининг диагностик текширувларга тайёрлаш (рентгенография, сонография, гастроскопия ва дуоденоскопия – кўпик ҳосил бўлишини олдини олиш);\nикки ёқлама контраст тасвирни олиш учун контраст воситаларнинг суспензиясига қўшимча сифатида;\nювувчи воситалар билан ўткир заҳарланишларда кўпикни сўндирувчи восита сифатида қўлланилади.\nИстеъмол қилишдан олдин бир хил эмульсия олингунича чайқатиш керак.\nПрепаратнинг дозасини аниқ ўлчаш учун, томчилаш вақтида флаконни вертикал ушлаш керак.\nМИЙ соҳасида кучли газ ҳосил бўлиши ва газларни тўпланиши:\nБоботик одатда кунига уч марта овқатдан кейин ва уйқудан олдин қўлланади:\nэмизикли болалар ва 2 ёшгача бўлган болалар 8 томчидан (20 мг симетикон) суткада 4 марта\n2 ёшдан 6 ёшгача бўлган болалар 14 томчидан (35 мг симетикон) суткада 4 марта\n6 ёшдан ошган болалар ва катталар 16 томчидан (40 мг симетикон) суткада 4 марта буюрилади.\nПрепаратни қулайроқ қўллаш учун, хусусан кичик болаларда, уни қайнатиб совутилган сув, болалар озуқаси ёки газланмаган суюқликнинг оз миқдори билан олдиндан аралаштириш мумкин.\nДаволаш лоҳаслик йўқолгунича давом эттирилади.\nДиагностик муолажаларга тайёрлаш:\nМИЙ нинг рентгенографик текшируви:\nТекширувдан бир кун олдин эрталаб ва кечқурун қуйидаги дозани қабул қилиш керак.:\nэмизикли болалар ва 2 ёшгача бўлган болалар 10 томчидан (25 мг симетикон) суткада 2 марта\n2 ёшдан 6 ёшгача бўлган болалар 16 томчидан (40 мг симетикон) суткада 2 марта\n6 ёшдан ошган болалар ва катталар 20 томчидан (50 мг симетикон) суткада 2 марта буюрилади.\nМИЙ ни сонографик тадқиқоти:\nТекширувдан бир кун олдин эрталаб ва кечқурун (ёшга қараб) рентгенографик текширувга тайёрлашдаги каби препаратнинг худди шундай миқдорини қабул қилиш керак.\nТекширув бошланишидан уч соат олдин дозани такрорлаш керак.\nНожўя самаралари тўғрисида хабарлар йўқ.\nсиметиконга ва/ёки препаратнинг бошқа компонентларига юқори сезувчанлик;\nМИЙнинг обструктив касалликларида қўллаш мумкин эмас.\nАйрим хабарлардан маълум бўлишича, симетикон перорал антикоагулянтларнинг сўрилишини бузилишини чақириши мумкин.\nСтопколик қанд сақламайди, қандли диабети ва овқат ҳазм бўлишини бузилиши бўлган беморларда қўллаш мумкин.\nСтопколикни қўллаш даврида газланган ичимликларни ичиш тавсия қилинмайди.\nПрепаратни қабул қилиш айрим диагностик тестлар, масалан гваяк қатронини ишлатилиши билан ўтказилувчи тестнинг натижаларини ўзгартириши мумкин.\nҲозирги вақтда симетиконнинг тератоген ёки эмбриотоксик таъсирга эга эканлиги тўғрисида маълумотлар йўқ. Ҳомиладорлик ва лактация даврида шифокорнинг кўрсатмаси бўйича препаратни қўллаш мумкин.\nПрепарат кимёвий жиҳатдан инерт ва МИЙ да сўрилмайди, ҳозирги вақтгача Стопколикни дозасини ошириб юборилиши тўғрисида маълумотлар йўқ.\n10 мл ёки 30 мл дан полиэтилен тиқин билан бураладиган пластмасса қопқоқ билан беркитилган тўқ сариқ рангли шишали флакон-томчилагичда. Флакон қўллаш бўйича йўриқномаси билан картон қутига жойланади.


Озарбайжонда мудҳиш ЙТҲда 8 киши ҳалок бўлди\nОзарбайжонда мудҳиш ЙТҲда 8 киши ҳалок...\n09.07.2019 11:26 0 1605\nОзарбайжонда йўловчи микроавтобуси иштирокидаги йўл-транспорт ҳодисаси оқибатида саккиз киши ҳалок бўлди. Бу ҳақда маҳаллий «Report.az» нашри хабар берди.\nМасалли туманида «Mercedes Vito» микроавтобуси юк машинаси билан тўқнашиб кетган. Нохуш ҳодиса саккиз кишининг умрига зомин бўлгани айтилмоқда. Турли даражадаги жароҳатлар олган 24 ёшли аёл туман марказий шифохонаси ранимация бўлимига ётқизилган. Ҳалок бўлганларнинг икки нафари аёл, уч нафари эркак, уч нафари болалар бўлган.\nХабарга кўра, микроавтобусдагилар тўйга кетишаётган эди.\nАвто 03/12, 12:32\nСамосвал ҳайдовчиси шахсий «Лэнд Крузер»ини бехосдан янчиб ўтиб кетди\nҲодиса 30/11, 10:01\nБухородаги мудҳиш ЙТҲга ҳайдовчининг рулда ухлаб қолгани сабаб бўлган\nҲодиса 29/11, 16:01\nБухорода Nexia-2 ва автобус тўқнашуви натижасида уч киши ҳалок бўлди


Покистон ҳукумати "ўзбек жангарилари" истеҳкомларини нишонга олишда давом этмоқда\nШимолий Вазиристонда авж олган жанглар оқибатида 50 мингдан ошқи маҳаллий аҳоли ўз жойларини ташлаб кетишга мажбур бўлган.\nПокистон жанговар учқичлари 16 июнь куни Шимолий Вазиристон минтақасида жангарилар истеҳкомларига зарба беришда давом этди. Расмийларга кўра, бугунги амалиёт натижасида 20га яқин жангари ўлдирилган.\nПокистон Карачи халқаро аэропортида ўтган ҳафта амалга оширилган ҳужумга жавобан якшанба куни Шимолий Вазиристонга артиллерия ва ҳарбий вертолётлар билан қуролланган қўшинни юборди.\nПокистон ҳарбийлари 15 июнь куни уюштирилган бомбардимон пайтида Шимолий Вазиристонда жнгариларнинг 15та истеҳкоми нишонга олинганини айтмоқда. Натижада 105 нафар “ўзбек жангариси”, жумладан Карачи аэропортига қилинган ҳужумни ташкил қилган жангарилар етакчиси йўқ қилинганини айтмоқда Покистон ҳукуамти.\nПокистон Бош вазири Навоз Шарифнинг 16 июнь куни бу хусусда парламент олдида чиқиш қилиши кутилмоқда.\nОзодликнинг Покистон хизмати хабарига кўра, шу кунларда авж олган жанглар оқибатида 50 мингдан ошқи маҳаллий аҳоли ўз жойларини ташлаб кетишга мажбур бўлган.\nАфғонистоннинг чегарадош Хўст вилояти ҳокими 10 минг кишилик қочқинлар лагери ташкил қилинганини билдирди.


Эрон: намойиш тўқнашувга айланди\nТеҳрондаги намойишда юзлаб талабалар иштирок этди.\nГувоҳларнинг билдиришича, Эрон хавфсизлик кучлари бугун Теҳрон марказида намойишга чиққанлар билан тўқнашган. Эрон мухолифати ўз тарафдорларини президент Маҳмуд Аҳмадийнажоднинг қайта сайланишига қарши норозилик намойиши ўтказишга чақирган бўлса, хавфсизлик кучлари рухсат берилмаган ҳар қандай намойишлар куч билан бостирилиши ҳусусида огоҳлантирган эди.\nТеҳрондан келаётган хабарларга кўра, Эрон хавфсизлик кучлари пойтахтнинг бир неча ҳудудида аксилҳукумат намойишчиларига қарши кўздан ёш оқизувчи газ ва резина таёқларини қўллаган.\nБугун Эронда 1953 йили собиқ Шоҳ даврида уч нафар талаба ўлдирилгани хотирланмоқда ва июн ойида ўтказилган президент сайлови танқидчилари ушбу санадан фойдаланиб, ислоҳотчилар ҳаракатининг ҳануз қудратли эканини намойиш қилишга ваъда берганлар.\nЭрон ҳукуматининг ғарблик журналистларга бугунги воқеаларни ёритишни таъқиқлагани боис, Теҳрондан келаётган хабарларни мустақил тарзда тасдиқлашнинг имкони йўқ.\nХабарларга кўра, ҳукумат томонидан уюштирилган намойишларни бузишга қаратилган мухолифатчилар уринишларининг олдини олиш мақсадида хавфсизлик кучлари Эрондаги энг йирик универститет биносини ўраб олган.\nТеҳрон университетидаги талабалардан бири Озодлик радиосига мана бундай деди:\n-Теҳрон университети ҳовлисига тўпланган талабалар мухолифат етакчиси Мир Ҳусайн Мусавийни қўллаб-қувватловчи шиорларни ҳайқирмоқдалар. Университет масжиди ёнида эса Эрон байроқларини кўтарган Басиж гуруҳига кўнгилли аъзо бўлган талабалар тўпланган. Намойишчи талабалар Теҳрон университетининг асосий йўли томон ҳаракатланмоқдалар. Университет ташқарисида эса одамлар Инқилоб майдонига тўпландилар ва хавфсизлик кучлари ҳам ушбу майдонга келмоқда. Бундан ташқари университет атрофидаги кўчаларни хавфсизлик кучлари қаттиқ назорат қилмоқда ва уларнинг намойишчиларни видеога олаётганини кўряпман,-деди теҳронлик талаба.\nУшбу талаба, шунингдек, намойишчилар ва полиция ўртасида тўқнашувлар рўй берганини билдирди:\n-Полиция ва хавфсизлик кучлари одамларга университет биносига яқинлашишга тўсқинлик қилмоқда. Ҳаттоки университет ҳовлисида ҳам юришга рухсат йўқ. Полиция Жумҳурий кўчасида намойишчиларга қарши кўздан ёш оқизувчи газ қўллади ва бу ерда хавфсизлик кучлари ва намойишчилар ўртасида тўқнашувлар рўй бермоқда,-деди теҳронлик талаба.\nБундан бир оз аввал шаҳарнинг яна иккита майдонида намойишчилар ва полиция ўртасида тўқнашувлар рўй бергани хабар қилинди. Ушбу воқеага гувоҳ бўлган аёл гапиради:\n-Полиция одамларнинг тўпланишига рухсат бермаяпти ва Басиж гуруҳи аъзолари полиция билан биргаликда одамларга ҳужум қилмоқда. Ҳозир мен Амир Кабир Университети ёнида турибман, одамлар университет дарвозасини бузиб ичкарига кирмоқдалар,-деди теҳронлик аёл Озодлик радиосига.\nГувоҳларнинг билдиришича, мухолифат намойишлари якшанба куни бошланган. Маълум бўлишича, кучли ёмғир ёғишига қарамай мухолифатчилар Теҳрондаги кўп қаватли бинолар томига чиқиб “Аллоҳу Акбар” деб, “Диктаторга ўлим” каби шиорларни қичқирганлар.\nЭрон ҳукумати 5 декабр куни хорижлик журналистларга Талабалар куни муносабати билан ўтказиладиган ҳар қандай тадбирларни ёритишни таъқиқлаб қўйди.\nМир Ҳусайн Мусавий етакчилигидаги Эрон мухолифати ҳануз июн ойида ўтказилган президент сайлови натижаларига қарши чиқиб келмоқда.\nМусавий ўзига тегишли сайтга жойлаштирилган баёнотда мухолифатнинг ҳукуматга қарши намойишлари давом эттирилишини маълум қилди.\n-Агар ҳукумат мухолифатнинг бугунги намойишларини бостиришга муваффақ бўлса, бу каби намойишлар эрта ёки индин ҳам ўтказилиши мумкин,-дейилади Мусавий баёнотида.


Аввало, конференцияда қайд этилганидек, бугун миллий қонунчилигимизда оммавий ахборот воситалари фаолияти билан боғлиқ камчиликлар, қатор бўшлиқлар борлиги кундай равшан. Оммавий ахборот воситаларининг ташкилий-ҳуқуқий шаклидан тортиб — муассислар билан муносабатлар, муассис мажбуриятлари, давлат ва хўжалик бошқаруви органлари томонидан журналистнинг ахборот олишига тўсқинлик қилгани учун жавобгарлик масаласигача — кўплаб меъёрларни аниқлаштириш зарур.\nДавлат ва хўжалик бошқаруви органлари фаолияти очиқлигини таъминлаш, бунинг ҳуқуқий асосларини такомиллаштириш борасида кўтарилаётган масалалар кўплаб журналистларни, оммавий ахборот воситалари ходимларини хурсанд қилган бўлса керак. Боиси, биз йиллар давомида оддий бир материал (танқидий у ёқда турсин) тайёрлаш мақсадида бир ташкилотдан маълумот олишда катта тўсиқларга учраб келдик. Расмий хат жўнатиш, хат эса канцеляриядан – тегишли раҳбарга, раҳбардан – ўринбосарга, ўринбосардан – ижрочига тушишини, кейин эса ижрочи тайёрлаган ҳисобот шаклидаги бир маълумот (шунда ҳам умумий гаплардан нарига ўтилмаган) яна шу йўналишда раҳбаргача бориб, унинг тасдиғидан ўтгандан сўнггина почта орқали бизга келиши каби узундан-узун жараён кўпчилик ҳамкасбларимизга яхши таниш. Сўнгги йилларда давлат идоралари халққа хизмат қилиши керак, деган тамойил ҳаётга татбиқ этила бошлангач давлат ва хўжалик бошқаруви органларининг матбуот билан ишлаш услубида ҳам анча-мунча ўзгаришлар кўзга ташланяпти. Бироқ ҳали ҳам бу йўналишда долзарб бўлиб турган масалалар талайгина.\nАввало, ахборот хизматлари нафақат ўз ташкилоти ҳақида пресс-релиз ёки бошқа маълумот тайёрлаб матбуотга узатиш, балки ушбу ташкилот имижи учун ҳам масъул эканлигини англаб етиши зарур.\nМисол учун, газета ёки интернет нашрда бирор бир ташкилот фаолияти ҳақида танқидий материал чиқса, биринчи навбатда бу материални ким ёзган, нега ёзган каби саволларни суриштириш ўрнига, ўша материалга тезкор муносабат билдирилса, айтилган камчиликларни тўғрилаш борасида қандай ишлар бошлангани ҳақида айтилса, бу биринчи галда ўша ташкилотнинг обрўси ошишига хизмат қилмайдими?\nГазетамизнинг деярли ҳар сонида маълум бир соҳа бўйича танқидий-таҳлилий материаллар беришга ҳаракат қиламиз. Кўп мақолаларимизда муайян камчиликлар аниқ кўрсатилган (адресный) ҳам бўлади. Афсуски уларнинг аксариятига тегишли соҳа мутасаддилари (ёхуд ахборот хизматлари) муносабат билдириш у ёқда турсин, расмий хат билан ўша мақола жўнатилса-да деярли жавоб беришмайди. Таҳририятда бунга мисоллар етарли.\nЯқинда бир вазирлик ахборот хизмати раҳбари қарийб икки ойдан кейин мақолага муносабат жўнатар экан, «соҳада мана бундай катта-катта ишлар қилиняпти, фалон лойиҳаларни амалга оширяпмиз. Шундай пайтда танқид қилиш адолатдан бўладими?..» қабилида нолиди. Қизиқ, соҳанинг қайсидир бир томони танқид қилинар экан, бу у ердаги «катта ислоҳотлар» инкор этиляпти дегани эмас-ку! Аксинча, камчиликни кўрсатиб, уни вақтида тўғрилашга даъват этаётгани учун миннатдор бўлиши керак эмасми? Мақолага муносабат қилиб «улкан ишлар ҳисоботини» эмас, камчилик қандай бартараф этилаётганини икки оғиз гап билан айтиш кераклигини вазирлик ва идоралар ахборот хизматлари вакиллари қачон англаб етишади?\nАлбатта, бунинг учун давлат ва хўжалик бошқаруви органлари ахборот хизматлари фаолиятини кафолатлайдиган меъёрий ҳужжатлар керак бўлади. Шу боис ҳам бугун Ўзбекистон Республикаси Президентининг «Давлат ҳокимияти ва бошқаруви органлари, хўжалик юритувчи субъектлар ва бошқа ташкилотларнинг жамоатчилик билан ўзаро ҳамкорлигини тубдан такомиллаштириш ҳамда матбуот хизматлари фаолиятини ривожлантириш чора-тадбирлари тўғрисида»ги қарори лойиҳаси жамоатчилик муҳокамасига қўйилган.\nКонференция давомида шунга амин бўлдим: ошкоралик ва демократик тамойилларни оммавий ахборот воситаларида чинакамига татбиқ этиш учун ҳали кўп ишлар қилиниши керак экан. Бу давлат ва хўжалик бошқаруви органлари ҳамда уларнинг ахборот хизматлари фаолиятига, журналистларнинг ҳуқуқ ва манфаатлари қанчалик ҳимояланганига, ўз навбатида, оммавий ахборот воситалари ходимларининг билими, савияси ва салоҳиятига бевосита боғлиқ. Хурсанд қиладиган томони мана шу долзарб вазифалар ечими сари қадам қўйилаётганидир.\nҚАТЪИЙ КАРАНТИН ЯНА ҚАЙТДИ\n🕔21:29, 08.07.2020 ✔178\nЎзбекистонда 10 июлдан 1 августгача карантин чоралари кучайтирилади. Бу ҳақда республика махсус комиссияси ахборотида маълум қилинди.\nАБГОР ШАРТ-ШАРОИТ — ҚИЙНОҚ БИЛАН ТЕНГ\n🕔12:59, 26.06.2020 ✔352\nИнсон манфаатлари ҳамма нарсадан устун, инсон ҳуқуқлари олий қадрият, деб кўп эътироф этилади. Чунки бу улуғвор ғоялар қонунларимиз туб моҳиятига сингдирилган. Муҳими, ана шу имкониятлардан барча бирдек фойдаланиши. Аммо амалда бундан баҳраманд бўла олмаётган одамлар йўқ эмас.\nАёллар учун қўшимча грант кимларга берилади?\n🕔12:59, 26.06.2020 ✔356\nҲукумат қарори билан хотин-қизлар учун қўшимча грант асосида олий таълим муассасаларига кириш тартиби белгиланди, дея хабар берди Адлия вазирлиги.\n✔ 178 🕔 21:29, 08.07.2020\n✔ 352 🕔 12:59, 26.06.2020\n✔ 356 🕔 12:59, 26.06.2020\n«ОБОД ХОНАДОН» АКЦИЯСИ\nОдамлар кўнглига ободлик нафасини олиб кирмоқда\n✔ 382 🕔 12:38, 26.06.2020\nПРЕЗИДЕНТ МАКТАБЛАРИГА ҚАБУЛ ҚАЧОН БОШЛАНАДИ?\nПрезидент, ижод ва ихтисослаштирилган мактабларни ривожлантириш агентлиги тасарруфидаги мактабларга 2020/2021 ўқув йили учун ўқувчиларни қабул қилиш имтиҳонлари бўйича маълумот берилди.\n✔ 208 🕔 12:37, 26.06.2020


Россиянинг Узоқ Шарқ ўлкаларида бир неча кундан буён кетма-кет ёнғин содир бўлмоқда.\nСўнгги хабарларга кўра ёнғинлар оқибатида тахминан 18 одам нобуд бўлган. Ўтган тунда Хабаровск ўлкасида рўй берган ёнғинда 4 одам нобуд бўлди. Амур вилоятида эса икки гўдак тутундан бўғилиб ўлди.\nШунингдек, Якутиянинг Сунтара қишлоғида ҳам кучли ёнғин бўлган. Фавқулодда вазиятларда қутқарув хизмати вакиллари билдирган маълумотга кўра, уч одамнинг жасади топилган. Яна тўрт одам бедарак ҳозирча.\nИТАР-ТАСС ахборот агентлиги хабарига кўра, сўнгги кеча-кундузда Узоқ Шарқда 144 та ёнғин содир бўлган.


Захарова масаласи: бу ерда бошқа гап бор... | Azon.uz - Ахборот-таҳлилий портал\n2020 йил 23 сентябр, чоршанба\n7077 07:00 19.05.2020\nЗахарова хоним – Россия Ташқи ишлар вазирлигининг “расмий вакили”. Демак, унинг айтган фикри Россия ташқи сиёсатининг позицияси деб қабул қилинади. Унинг “Ўзбекистонда ўзбек тили давлат тили бўлишини ўзбекистонликларнинг кўпчилиги хоҳламайди”, деган маънодаги кечаги баёноти ҳам Россия расмий доираларининг қараши, аниқроғи – шундай бўлиб чиқишини исташлари ифодасидир.\nПайқасак, уч-тўрт ойдан бери Россия ижтимоий тармоқлари орқали Ўзбекистонга нисбатан ғалати бир сиёсат юргизиб келиняпти. Интернетдаги турли “пост”лар ва уларга аллакимлар томонидан битилган муносабатларинг аксари – шантаждан бошқа нарса эмас. Гўё рус халқининг айрим вакиллари ўзбекларни ёмон кўришини англатадиган қарашлар ҳар куни ахборот майдонига турли шаклларда ташланади. Бу пост ва тролларнинг барчасини йиғсангиз, “наука ненависти” деган қабиҳ бир кампания бошланганини кўрасиз. Унинг туб мақсади бизга – Марказий Осиёдаги энг катта давлатга ахборот хуружи орқали кучли босим ўтказишдан иборат.\nМана шу хуруж охирги икки ой ичида жуда авжига чиқди. Бундан кўзлаган ниятлари нима бўлса экан?\nБежиз эмас, албатта. Мустақиллик инъом этиб, халқни ўз эркича умргузаронлик қилишга йўл қўйиш хато бўлган, бунга чек қўйиш, собиқ мустамлакаларни жиловлаб ушлаб туриш лозим, деган ғоя туғилди уларда.\nЁдингизда бўлса, бундан ўттиз йилча аввал биринчи президентимиз катта шижоат билан мустақилликнинг талай тадбирларини амалга оширишга киришган эди. Бироқ афсуски, йиллар ўтгани сари ҳаммани масрур этган шиддатлар сўниб, аксар ишларимиз баайни граммофоннинг чизилган пластинкаси каби бир хил нағма чиқариб такрорланаётгандай таассурот қолдира бошлади. Иқтисод ривожланиш ўрнига орқага қараб кетди. Илгари Ўзбекистондаги талай корхоналар бирон маҳсулотни тайёрлаш учун Иттифоқнинг турли жойларидан “запчаст” олиб келиб тайёрлайдиган қилиб қўйилган бўлса, истиқлолдан кейин ўша ҳам йўққа чиқди, ўнлаб гигант корхоналар бузиб ташланди – шаҳарликларнинг кўпи ишсиз қолди, қишлоқ жойларда эса колхоз ва совхозлар тугатилиб, ер бир неча “фермер”га хатлаб берилгач, қишлоқ йигит-қизлари ҳам ишсиз ва даромадсиз қолди. Оқибат, уларнинг асосий қисми Россия ва бошқа жойларга иш илинжида кетди.\nЎзбекистон мардикорлар мамлакатига айлантирилди. Бундай иқтисодий ночорликдан кейин мамлакат раҳбари ҳам бошқа бўйни йўғонлар ҳузурида бош эгишга, ҳар бир қадамини улар билан маслаҳатлашиб қўйишга мажбур бўлиб қолиши ақлга тайин. Шундай бўлди ҳам. Бунинг ҳаммаси – “бамаслаҳат”, албатта.\nЎшаларнинг хоҳишига кўра, қўшни давлатларнинг аксари билан муносабатларимиз совуқлашди, юрт ичида эса дини исломга қарши кураш шу қадар кучайдики, аёллар бошига дурра ўраб ишга бора олмайдиган ҳолга етди, аммо бирон ғар авратигача очиб кўчада юрса, ҳеч ким ғинг деёлмас эди.\nЎзбекистоннинг янги раҳбарияти, очиғини айтайлик – бой берилган имконият ва эркимизни қайта тиклаш учун дадил қадамлар қўя бошлади. Мана шу нарса уларга ёқаётгани йўқ, албатта. Айниқса, Матвиенко хонимнинг бу ёқларга келиб, Ўзбекистон ҳам ЕОИИга аъзо бўлиши керак, деб берган “топшириғи” ўринлатилмасдан, бу ташкилотда кузатувчи мақомида қолишга қарор қилиб, бошимизни янги бўйинтуруққа тутиб бермаётганимиз собиқ хожаларни дарғазаб қилганлиги ойдай равшан. Ҳар бир нарсада қилдан қийиқ ахтаришга уринишаётгани бунинг исботи. Тилимизнинг, динимизнинг, ўзбекчилигимизнинг тикланиб бораётгани, саноат ва қишлоқ хўжалигида ислоҳотларни амалга оширишга киришганимиз собиқ тўраларга асло ёқмайди, ундан кўра хомашё базаси бўлиб, ўзлари қўл урмайдиган ёки ор қиладиган оғир юмушларни бажарувчи мардикорлар етиштириб берувчи ўлка бўлиб қолишимизни исташади, албатта.\nРоссияда бизнинг элчихонамиз ва консуллигимиз бўлгани ҳолда, Россиянинг Ўзбекистонда, булардан ташқари, “Россотрудничество” деган яна бир ташкилоти ҳам фаол иш олиб боряпти. “Фан ва маданият маркази” деб тақдим этилган бу муассасага рус тили, маданияти ва илм-фанини ўрганмоқчи бўлган одамлар ташриф буюришади, бир талай маданий тадбирлар ўтказилади.\nБуларнинг бари яхши. Дўстликка, ҳамкорликка бағримиз доимо очиқ. Аммо ўтган йил апрел ойининг охирларида 18 нафар оти ўзбекча, аммо ҳаёти ўрисча бўлган “маданият арбоблари”нинг Ўзбекистонда рус тилига “расмий тил” мақоми берилишини қонунлаштириш, яъни уни амалда давлат тилига айлантириш борасидаги “таклиф-даъват”лари ёдингиздадир? Бу ташаббус фақат уларнинг ўзларидан чиққан, мазкур идора кабилар бундан бехабар деб ўйлайсизми? Яна, усталикни қарангки, бу арбобларинг бари – ўзбек. Гўё, ўзбекларнинг ўзи хоҳлаяпти шуни, дегандай бир таассурот қолдириш учун.\nСўнгги бир-икки ой ичида зимдан амалга оширилаётган бу ҳаракат ниқобини ечиб, ошкора пўписа қиёфасини ҳам ола бошлади. Бунга далил – педагогика фанлари доктори, профессор Қозоқбой Йўлдошев шу йилнинг 17 март куни Халқаро пресс-клубда “Тошкентдаги ўрта мактабларнинг қарийб 53 фоизида рус тилида таълим бериляпти, Ўзбекистон пойтахтида ўзбек мактаблари русча мактаблардан кам”, деб айтиши биланоқ, “Яндекс Дзен” сайти уни шундай талқин қилдики, нафақат рус миллатига мансуб Интернет фойдаланувчилари, балки баъзи “маданий” ўзбеклар ҳам оғизларига келган гапни қайтармай “пост” ёзишга тушишди. Сайтнинг сирли равишда “Баики Русича” деган муаллифи эса масалани бузиб талқин этибгина қолмай, йиғилиш ҳақидаги бир бетлик “ҳисобот”ида ошкора сурбетлик билан “... запреты и ограничения на русский язык могут спровоцировать к неконтролируемым событиям””, деб дағдаға қилишга ҳам ўтди. Ўҳ-ҳў! Ҳолбуки, Украинадаги каби, русча мактабларни ёпиб, ўзбекчага ўтказиш таклиф қилинмаган, балки ўзбеклар ўз фарзандини ўзбек тилли мактабларга берганлари яхши дейилган эди, холос. Шугина! Бир ўзбек олими, ўз юртида, она тилининг тақдирига куйинишга ҳам ҳақсиз бўлсинми?\nЕлена КОМПОЛЬЩИК: Захарова тайёр тезисни ўқиди, холос!\nЗахарова масаласи: ТИВ баёнот эмас, изоҳ берди\nМана шу улуғдавлатчилик ғоялари, ошкора шовинизм кейинги йигирма йил ичида Россиянинг ўзига ҳам зиён келтиряпти, обрўсини тўкяпти. Эътибор қилинг – халқаро майдонда Россия ҳозир яккаланиб қолди! Демак, бундай сиёсат бизга эмас, уларнинг ўзига кўпроқ зиён.\nЭнди, бизнинг ўзимизга келсак, жуда сустмиз. Бир кунлик иш қилиш учун икки ой режа тузамиз, уни турли “инстанция“лардан ўтказиб, “Йўл харитаси“ деб амирконча ном беришлар билан овора бўлиб юргунимизча поезд кетиб бўлади. Бунинг ўрнига, мулоҳазаю муҳокамалар билан вақт ўтказа бермай, қонун чиқарилсаю, ижро қилишга киришилса бўлмайдими? Чунки мукаммал қонун билан бирга, қонунга мукаммал амал қилиш ҳам муҳим. Яна бир ой судралсак... кеч бўлади-ёв!\nБаъзилар айтаётганидай, ўзбек тили бизнинг миллий бойлигимиз ёки фахри-ғуруримиз эмас. У, яна таъкидлашаётганидай, байроқ, герб ё гимн сингари рамзлардан бири ҳам эмас. Чунки уларнинг ҳаммасини, шароит тақозо қилса – ўзгартирса бўлади. Аммо... тилингизни қандай ўзгартирасиз? Тил – миллатнинг жони. Шу тил бўлмаса – ўзбек йўқ, Ўзбекистон йўқ.\nАҳолининг қарийб 85 фоизи ўзбеклардан иборат бўлган Ўзбекистонда ўзбек тилининг давлат тили бўлиш-бўлмаслиги – қандай қилиб, бизга ён қўшни эмас, ундан ҳам нарида жойлашган Россия ташқи ишлар вазирлигининг бугун бош оғриғига айланиб турганига нима дейсиз?\nКенг маънода олсак, бизнинг тилимиз давлат тили бўладими-йўқми, Захарова хоним ва унинг раҳбарларига сариқ чақачалик аҳамияти йўқ. Бундан уларнинг патагига чўғ тушмайди. Мақсад-муддаолари бошқа. Шуни пайқасак, бутун аҳли юрт бир бўлиб, мустақил сиёсат юритаётган Президентимиз теварагида уюшиб, давлатимизни мустақил равишда қуриб олсаккина мурод ҳосил бўлади.\nЙўқса, ХХ асрда колониал давлат эдик, ХХI аср бошидан неоколониал давлатга айланамиз-қоламиз.\nОлий аттестация комиссияси раиси маслаҳатчиси\nРоссия Ўзбекистон Захарова Махсус Баёнот Давлат тили Мақолалар таҳлил\n2249 15:55 21.09.2020\nРоссия мактабларида энди ҳалол таомлар ҳам бўлиши мумкин\n209 11:10 20.09.2020\n2699 17:25 18.09.2020\nРоссия суриялик жангчиларни Ливияга жўнатмоқчи\n382 14:10 09.09.2020\nРоссия Ташқи ишлар вазири саккиз йилдан сўнг илк бор Сурияга келди\n344 19:45 07.09.2020\n1361 17:50 07.09.2020


Душанбеда аравачадаги қизлар ўртасида гўзаллик танлови бўлиб ўтади\nДушанбеда аравачадаги қизлар ўртасида гўзаллик танлови...\n02.12.2018 14:35 0 386\nДушанбеда 3 декабрь, Халқаро ногиронлар куни муносабати билан қатор тадбирларга старт берилади.\nКонгресс доирасида Сўғд ва Хатлон вилоятлари, Тоғли Бадахшон автоном вилояти ва республика туманларидан ногиронлиги бўлган қизлар ўртасида «Мустақиллик гўзали 2018» республика танлови бўлиб ўтади. Бу ҳақда «Asia Plus» хабар берди.\nТанловда ногиронлиги бўлган аёллар жамиятда ўз ўрнига эга бўла олиши мумкинлигини кўрсатишни мақсад қилган 12 нафар тожик қизлари иштирок этади.\nҚизлар атрофдагилар эътиборини аёлларнинг жамиятдаги ўрни, аёлларга нисбатан зўравонлик, ногиронлиги бўлган аёлларни жамиятдан ажратиб қўйиш масалаларига қаратишмоқчи, дейди ташкилотчилар.\nМиллий конгресс доирасида, шунингдек, имконияти чекланган ўзбек рассоми Жасур Жумаевнинг маҳорат мактаби ҳам бўлиб ўтади. Бундан ташқари «Зулматга сайр» номли дарс бўлиб, унда хоҳловчилар кўзи ожизлар ҳаётини бир муддатга ҳис қилишлари мумкин бўлади.\nУч кун давомида имконияти чекланган инсонлар томонидан тайёрланган ҳунармандчилик буюмлари кўргазмаси бўлиб ўтади.\nҲуқуқ 23/10, 22:00


19:49, 20.12.2019 // 75775\nБозорчи аёллар аёл эмасми? Бозорчи аёл ҳикояси\n«Дарё» ижтимоий ҳаётда ўз ўрнига эга, бироқ жамоатчилик эътиборидан кўпинча четда қолаётган касб эгалари билан суҳбат қилмоқда. «Соядаги одамлар» лойиҳасининг бу галги қаҳрамони ўттиз йилдан буён бозорда савдо қилиб келаётган аёл.\nСуҳбатдошимизнинг илтимосига кўра, унинг исм-шарифи ҳамда шахсини ошкор этиши мумкин бўлган бошқа маълумотлар ўзгартирилди.\nИсмим Зулфия. Яқинда 62 ёшга кирдим. 30 йилдан бери деҳқон бозорида савдо қиламан.\nБолалигимдан фермада сут соғувчи бўлиб ишлаганман. Тўғрисини айтсам, мактабда ўқимаганман. Биринчи синфдан 3-синфгача уч кун борганман холос. Ўқитувчим мактабга келмаганим учун синфдошларим ичида мени қаттиқ урган. Ўша пайтлари қора рангли сиёҳ бўларди. Перони унга теккизиб ёзардик. Калтак еганимдан кейин жаҳл устида ана шу сиёҳдонни ўқитувчимни бошидан қуйиб, қочиб кетганман. Шу бўйи қайтиб мактабга бормаганман. У пайтда ҳозиргидек давомат кучли текширилмасди. Кейин савдога ўргандим. Соғган сут-қатиқларимни бозорга олиб келиб, сотиб кетардим.\nБозор менга кўп нарсани ўргатди\nМасалан, ўша пайтлари рус тилини билмасдим. Бозорга мабодо руслар келиб қолса, нархини қўлимда ёки қоғозга ёзиб кўрсатардим.\nКейинчалик оила қурдим, фарзандли бўлдим. Беш-олти йил уйда ўтирдим. Балки кейин ҳам уйда ўтиришим мумкин эди, агар ҳаётимда йўқотишлар бўлмаганида... Бирданига уч яқин инсонимни — ота-онамни, турмуш ўртоғимни тупроққа қўйдим. Ёш эдим, кутилмаган йўқотишдан довдираб, икки ой бир жойда ётиб қолдим. Соғлиғим ёмонлашгандан кейин докторлар текшириб, ўзингизни чалғитинг, бирор иш билан машғул бўлинг деб маслаҳат берди. Хотиралардан қочиш, кўнгил ёзиш ва уч гўдагимни боқиш учун бозорга чиқдим.\nОдамларни кўриб ёзиламан\nҲозир болаларим эрталаб мени бозорга ташлаб, кечки пайт ўзлари олиб кетишади. Иложи борича бир кун ҳам бозордан қолмасликка ҳаракат қиламан. Агар уйда қолсам, хотиралар мени еб қўядигандай. Бозорга келиб чалғийман, оғриқларимни унутгандай бўламан.\nЁшим ўтиб борса-да, болаларим бозорга чиқишимга қаршилик қилишмайди. Фақат кичкина ўғлимнинг жаҳли чиқади. «Она, бўлди қилинг, бунақа совуқларда кўчада турманг, касал бўлиб қоласиз», дейди. Лекин катта ўғлим «унақа дема ука, онам қаерда ўзини бахтли ҳис қилса, ўша ерда ишласин», деб ёнимни олади.\nБолаларим ҳақида гапирадиган бўлсам, уч фарзандим бор. Бир қиз ва икки ўғил. Қизим ёнимда савдо қилади. Катта ўғлим савдогар, машина олиб сотади. Келиним эса кийим-кечак савдоси билан шуғулланади. Кичкинам киракаш. Барчамиз савдо соҳасидамиз.\nСаҳардан бозорда ҳаёт қайнайди\nСавдогарлар турли шаҳарлардан: Бахмал, Наманган, Шоҳимардондан мева олиб келишади. Ҳар куни соат 5:00 да келиб, «оптом»дан юк оламан. Кейин қоронғу тушиб, бозор бекилгунча шу ерда тураман.\nБиласизми, шерикларимнинг айтишича, эрлари «ёши катта хотин саҳардан келиб иш бошлайди, сенлар кеч келасан», деб уришиб бераркан.\nСотишнинг ҳар хил усуллари бор. Агар тўйга ёки қандайдир маросимлар учун олаётган бўлса, яхши муомала қилса, устига минг сўм қўйиб сотавераман. Ёки биринчи харидор бўлса, бай очиш учун анча нархидан ўтиб бераман. Агар муомаласи ёқмаса, анча қиммат айтаман ё умуман сотмайман.\nОдамлардаги менсимаслик хислатини жуда ёмон кўраман\nБаъзи харидорлар келиб қўлини учида ёки ердаги «коробка»ни тепиб туриб, мана бу қанча деб сўрашади. Ёмон жаҳлим чиқади. Ахир ейдиган нарсани оёғи билан тепиш яхши эмас. Ўзимизда кўп мевалар йўқ. Одамлар узоқ вилоятлардан қанча қийналиб олиб келишади.\nБу йил олма кам бўлди, шунга яраша нархи анча баланд. Шунинг ортидан ҳам кўп келишмовчиликлар чиқяпти. Нимага қиммат сотяпсиз деб уришганлар кўп бўлади. Гоҳида «ие ўзингиз қанчага олдингиз демайди-я» деб хафа бўлиб қоламан.\nПул топиш учун бозорга чиқмайман\nДўкон қилиш ниятим бўлмаган, доим очиқда савдо қиламан. Тўғри, қишларда, қаҳратонларда ташқарида туриш қийин бўлади, лекин кўчада сотиш ҳар тарафлама яхши. Ортиқча харажатнинг олдини олади. Масалан, яқинда бир шеригим анчагина пул сарфлаб, «акфа»дан дўкон қилди. Лекин ҳоким келиб бир кунда буздирворди. Шунча пулга куйгани қолди. Шунинг учун очиқда сотган қулай. Ҳозир бир ярим миллионга катта «зонтик» олиб келиб тарқатишди. Арендага олдик. Энди уни ёйиб қўйиб сотаверамиз.\nТушум бозорга қараб. Агар яхши бўлса, кунига 80-100 минг сўм топаман. Бўлмади деганда 50-60 минг сўм. Агар қанча кўп дастмоя қилсангиз, шунча кўп қолади. Буниси ҳам бор.\nЯна бир гап. Очиғи, бу ерга пул топиш учун чиқмайман. Болаларим яхши топишади. Ишлашимга ҳожат йўқ. Лекин уйда ўтирсам сиқилиб қоламан. Худди уй мени ютиб кетгандек бўлаверади. Шунинг учун қанча топсам ҳам бозорга чиқавераман.\nБозорчи аёллар жанжалкаш бўладими?\nҲа, аксарияти асабий, уришқоқ бўлади. Чунки ҳаёт уларни шунга мажбур қилган. Ёнидагилар билан жой, мол талашиб уришади. Масалан, мен ўн яшик олма олаётган бўлсам, келиб беш яшигини менга берасиз деб талашади. Шундан кейин жанжал чиқиб кетади.\nБиласизми, ҳеч ким жанжалкаш бўлиб туғилмайди, ўз-ўзидан уришқоқ аёлга айланмайди. Ҳаммаси тирикчилик қиламан, болаларимни боқаман деб шу ҳолга тушишади. Мана ёнимдаги аёлнинг яқинда эри оламдан ўтди. Болаларини боқиш учун бозорга чиққан, осон эмас. Улар ҳам аёл! Улар ҳам бахтли яшашга ҳақли. Бироқ аламлар, қийинчиликлар аёлни шунақа қилиб қўяди.\nБунда харидорларнинг ҳам «ҳисса»си катта бўлади. Масалан, ҳозир иккита ёш қиз келиб, олма нархини сўради. Айтсам, «Тавба, уялмасдан 15 минг дейишини қаранглар, қўлларини оғзиларига тиқвопти», деб пичинг қилиб кетишди. Жаҳлим чиқди. Лекин индамадим.\nТўғри, гоҳида бу йил олма кам бўлди-да, шунинг учун ҳозир қиммат деб айтганлар ҳам бўлади. Афсуски, тушунадиганлар орамизда жуда кам-да. Ана шу пичинг, қаттиқ гаплар одамни шунақа асабий ва уришқоқ қилиб қўяди.\nБолаларим бор, ҳаммаси ўз йўлини топган. Оилам тинч, ишим бор. Ҳар куни ишдан кейин набираларимга нимадир олиб бораман. Хурсанд қиламан. Ҳаётимдан мамнунман.\nЯнги келаётган йилдан ҳам ниятларим кўп. Ўғлимнинг кичик фарзандига суннат тўй қилишимиз керак. Тўйни ўтказиб олгандан кейин насиб қилса Ҳажга бориш ниятим бор.\nАввалги соядаги одамлар:\n«Ўзбекистон фуқаролигини олсам, мендан бахтли одам бўлмасди». Кондуктор аёл ҳикояси\n«Онамга қасд қилиб, ҳаётимни барбод қилдим». Адашган қиз ҳикояси\n«Давлат идораларининг ҳадеб текширавериши ёқмайди». Этикдўз ҳикояси\n«Аравакашлик қилиб, қизимни ТошМИда ўқитдим». Аравакаш амаки ҳикояси\n«Тушимда марҳум эрим тинмай оловда ёнарди». Гулчи аёл ҳикояси\n«Мусорга ташлаб юборилган 34 миллион сўмни топиб берганман». Чиқинди йиғувчи амаки ҳикояси\nМоделлар бойларга жазман бўладими? Модель қиз ҳикояси\n«Новвой бўлиб кўз нуримни йўқотяпман». Новвой йигит ҳикояси\n12:23, 28.10.2020 // 96037\n00:45 Кеча // 75210\n13:21 Кеча // 61383\n15:47 Кеча // 55400\n22:45, 28.10.2020 // 50776


“Меҳмонжонлар” дегани ўзбекча сериал. Айнан ўзбекча бўлгани учун ҳам мутлақо мантиқсиз. Аслида мантиқли сериал бўлганми, дейсизми? У гапингиз ҳам тўғри, шу учун ҳам сериалда а?! Хуллас прапессир уйига кетди. Ўзи кетдию саволи қолди. Икки ёшли ўғилча ким келиб саломлашмасин, “биз тиммиз”, деяверди, деяверди, кўришганлар ҳайрон елка қисиб нари кетаверди. Афтидан ҳеч ким точний жавобни билмайди-ёв.\nКечқурун ўзимча таҳлил қилгач, қўшним, прапессирга сим қоқдим, “тақсир, тузукмисиз?”, деб ҳол сўрагандай бўлдим. Тузукман деди. Бироз нари-беридан гап очдим, қарасам гапни кўтаряпти, ундай бўлса мана буни эшитинг дедиму мақсадга кўчдим. “Бу, домла, боя сал хафа қилдингиз. Биз даже тожиклармасмиз, дедингиз, ахир уларнинг биздан нима фарқи бор, бизда-ку 5 миллион четга чиққанига қарамай, ичкарида яна а-анча бор, уларда ўшанча чиқса борми, ҳеч ким қолмайди”, дедим. Прапессир жим.\nКейин масалан русияда улар ҳам, биз ҳам деярли бир ҳил баҳоланишимизни айтдим, уларнинг подшоси ҳам, бизники ҳам почти битта милла… ҳм-ҳм… миллионга эгалигини айтдим. Атрофини ўраб олган миллионни назарда тутябман. Ҳалиги фермада бўладию, товуқ фермасидачи, фермачи дон олиб ичкари кирса ҳамма товуқлар, айрим ҳўррозлари билан бирга унинг атрофида “қо-қо-қо”лаб парвона бўлади, ўшандай. Уларда ҳам чироқ йўқ, газ ҳам деярли камёб нарса, бизда ҳам шу, дедим. Улар ҳам кези келганда ўжар бўлишса, биз ҳам пошти шундай дедим, кейин дарҳол тўғрилаш киритдим, жуда-жуда ўрни келганда, ниҳоятда пашти шундаймиз, дедим.\nГрузинлардай эмасмиз, дедингиз, бу ҳам бироз адаш. Грузинларда ҳам, эътибор берсангиз фақат ўғрилар зўр яшайди, хоҳ у Москва ёки бошқа бирор жойда бўлсин, хоҳ ўз юртида бўлсин. Бизда ҳам шундай, қаранг теппа тўла ўғри, ҳаммаси зўр яшайди, хоҳ шу ерда яшасин, хоҳ ҳўв бир жойларда, айтайлик Прагадами ёки Истамбулда. Улар ҳам бурунлари ҳавас қилгулик бўлгани боис ундан нарини аранг кўради, акс ҳолда ўрисларнинг ноғорасига учиб кўчада совуқда иззиламаган бўларди, биз эса вобше кўрмаймиз, иззилаш эса миллий анъанамизга айланиб бўлган. Ягона фарқи улар ташқаридаги русларга эгилса, биз ҳатто ичкаридагига эгиламиз, нима фарқи бор, у ҳам, бу ҳам ўрис…\nХуллас анча гапирдим, прапессир жим эшитди. Мулоқотдан кейин ярим соат давомида ўзимча яйраб ўтирдим, бопладим, деб. Кейин бирдан ўйланиб қолдим, аслида нима учун шўрлик бу қадар куюнаётган эди? Шунисини сўрамабман-ку! Бир шиша анавиндан олиб, қўшниникига юриш қилдим, зеро тақсирим мен билан бир қаватда, бир подъездда турарди, ҳатто эшикларимиз бир бирига термулиб қош қоқади, десам ҳам муболаға бўлмайди. Икки қадам ташладиму тугмачани босдим, гимн садоси янгради. Ҳа, прапессирнинг қўнғироғига бизнинг гимн ўрнатилган, энг қизиғи садо, “серқу-ё-ш” дейдию, “о-о-о-ш”, деб пасайиб ўчади.\nПрапессирнинг ўзи бу ҳақда изоҳ берар экан, “ёлғоннинг камлиги яхшида, ука”, деганди. Серқуёшни тўрт марта қайта-қайта эшитганимдан сўнг енгил йўталиб прапессирнинг рафиқаси кўриниш берди. Бормилар, дедим жилмайиб, мендан кўра шишага совуқ тикилганча, шунақа бўлса керак, дегандай елка қисдилару, “а-да-си-и-и-и”, деб ичкарига ҳайқирди. Кейин овози билан қуйлашмачоқ ўйнагандай ўзи ҳам ичкарига сингиб кетди. Салдан сўнг қовоқлари осилган прапессир чиқди, шишани кўрсатиб, “жиддий гап бор”, дедим. У эса биттагина шишалигини кўргач, “жиддийси шу бўлса”, дедию ичкари киришга ишора қилди.\nБуни қарангки, прапессир қаттиқ адашган экан, баъзан кам бўлса ҳам анча жиддийлатиб юбориши мумкинлиги сезилиб қолди. Жиддийлигимиз шу қадар жиддийлашдики, ҳатто кўкрагига туфлайвериб чарчаган келинойи, ичкарига кирақолинглар деб туриб олди. Зеро биз, анави балкон аталмиш хонада, ойнакларни ланг очволиб тилга зўр бериб юборгандик. Келинойи ҳушёрда, барака топсин, ўзим ҳам сездим, йўловчилар прапессирнинг ойнаси тагидаги йўлакча қолиб йўлнинг у юзига ўтиб олишаётганини, аммо унча аҳамият бермабман. Аммо, келинойи, маладес. Ичкари бўлса, ичкарида, деди прапессир, жиддий гапни любой жойда гаплашса бўлаверади, шароит қилинса бўлди.\n“Қаранг, хомкаллалар, ҳаммаёқни вайрон қилиб ётибди, нима эмиш, катталар буюрганмиш, тавба қилдим, катталарнинг ҳам қиладиган иши қолмабдида а?”, деди прапессир тўшакка чўзилганича. Уларда ўзи ҳеч қачон иш бўлган эмас, Ўзбекистонда иш бор эканми, дедим кулиб. Биз уларни шунчаки, борми дейишса, бор дейиш учун ўша ерга кўтариб қўйганмизку, дедим. Прапессир, кўзларини қисиб менга узоқ тикилдида, “ҳамма айб сизларда эканда а?”, деди. Нега энди бизда экан, ҳимояга ўтдим мен. “Ахир ўзингиз айтиб турибсиз-ку, биз кўтариб қўйганмиз деб”, деди прапессир. Ҳа, энди теппароқда, ўтиришни ҳуш кўришса ўтирақолишсин дедикда, дедим мен ҳам бўшашмай.\nШиша иштирокида ўтадиган ҳар қандай жиддий гапнинг бир зўр томони бор, эртасига у гап деярли эсдан чиқади. “Аммо, мен шу гапни гапирмадим, хўпми?”, дея огоҳлантиришга асос қолмайдида. Акс ҳолда, ўзбеклар шу даражага етдикки, Каримовнинг бирор асари тўсатдан қўлимиздан тушиб кетса ҳам, дарҳол, “шу иш бўлмади, деб ҳисоблаймиз хўпми?”, деб ҳимояланиб оламиз. Шишавой иштирокида тушиб кетса эса, бу гапга ҳожат қолмайди, барибир ҳеч ким эсламайди. Хуллас эртасига деярли ҳамма гапни унутиб кўчага чиқдим, атрофда “тақ-туқ, тарақ-тарақ”, уч-тўрт миршаб қўлларида бир уюм қоғозни ушлаб олганича кимларгадир нималарнидир уқтираётган, ёнларида эса ёш-ёш йигитлар тўхтовсиз қаёққадир қўнғироқ қилаётган…\nБугунги Тошкент ана шундай кўринишда. Одамлар уйига уйқуга кетишдан олдин кўчасидаги иморатлар билан ҳайрлашиб кетадиган бўлиб қолишди, чунки бугун кўрганингиз бинони эртасига топа олмайсиз. Мен бир дўкондан пишлоқ олгандим, уйга келиб қарасам, мазаси бироз ҳалигидай экан. Чўрт-ей, деб ортга қайтдим, дўконга топшириб бошқасини оламан дебман, келиб кўрсам дўкон йўқ. Унинг ўрнида ўнта миршаб, йигирмата ишчи, учта галстук таққан болакай, иккита қоринбой тоғалар турибди. “Кечирасизлар, шу ерда дўкон бўларди, кўринмайди-я”, дедим секингина, миршаблар эса, “энди кўринмайди ҳам, ҳаммаёққа хавф туғдириб кўриниб турганидан кўринмагани маъқул”, деб жавоб қилишди. Тушунарли…\nАнави куни бутун бир маҳалла ғойиб бўлди, адашмасам ичидаги одамларию майда-чуйда ҳайвонлари билан. Қизиқ бўларкан. Биз томонга такси тўхтатсангиз, кўчангизни тушунмаса, анави фалон маҳалла бор-у, ўша томонга дердик, энди нима деймиз… Маҳалла йўқ, эмишки унинг борлиги аллакимда жиддий хавотир туғдирган ва хавфсизлик мақсадида маҳаллани шартта… Унинг кетидан дарахтлар кесила бошланди, кейин ўт-ўланлар. Баҳор энди келди, ҳали бу ўт-ўлан деганлари атиги 6 сантиметрга кўтарилди холос, нима қипти, ўриб ташланди. Йўл четидаги уйлардан бирининг ойнаси ўрнига целофан тортилган экан, бўлиб ҳам энг юқори қаватда, чунонам хавф сезилибдики, натижада целофан олиб ташланди, уй эгаси эса…\nКўп қаватли уйлар ёнларида ҳам “тақ-тақ, тақара-туқур”, у ерни аралашаётган, бу ерини кесишаётган, уни олиб ташлаётган, буни йиқитаётган, урушдан кеийинги Варшавани эслатадия. Прапессир учун ўч олгим келдида, бир уй остида йиғилиб турган уч-тўрт галстукли чулдирвақалар ва аллақандай барзангилар ёнига бориб, “анави уйни, фалончи фалончиевичнинг кичик қизи бўлажак ўғлига олиб берган, шу учун атрофида анавиндай қулайликлар қилинган”, дедим. Чулдирвақаларнинг ранги ўчиб, қўлларидаги варақларни бирма-бир текшира бошлашди. “Бўшсизда укажон, бўшсиз, сиёсий ҳушёр эмассиз, ундайларнинг фарнзандлари турадиган уйларнинг адреслари ошкор қилинмайди, бу уйлар почти стратегик объектдай”, дедим жиддий. Болакай беўхшов тиржайдию, “анави жойни қараб келайлик”, деб шерикларини бошқа жойга етаклади.\nҲамма ишлар ортида ана шу майда-чуйда болачалар турипти. Уларга қараб туриб, анави каттамизнинг нечанчи йили айтган гаплари эсимга тушиб кетди. Ўшанда мухолифатми-е, алламбало ҳақида гапирар экан, катта, “бу қаёқдаги тепса тебранмас, номи ҳам бир балолар билан ишлаш, улар ёрдамида фуқаролик жамияти қуришга интилиш ўрнига, ўша чет элликлар, ана, марҳамат ёшларимиз билан шуғулланишсин, ўшалардан мухолифат яратишсин, бизда қаршилик йўқ, қани, бир уриниб кўришсин”, деган эди. Афтидан ўшанда мана шу, ҳозир ҳаммани қақшатиб томорқаси, уйининг олдига шинамгимна қилиб қуриб олгани дам олиш жойларини буздираётган ваҳшийларни назарда тутган чоғи. Ҳозирдан қақшатишни, катталар, кексалар “хой болам, отанг тенгиман-а, қўй энди”, деганда афтини буриштириб туришни билишидан маълумки, зўр тарбияни олган.\nУйга кириб энди телевизорни ёққан эдим, эшигимнинг қўнғироғи шанғиллаб қолди. Бориб очсам, бояги чулдирвақалардан биттаси турипти. “Ока, анави жойдаги бир уй олдини тозалатвотганду, чўта у ҳақда ҳам бирнималар дейишвотти, қараберассми?”, деди чулдирвақа. Қайси дўм, деб сўрадим мен, рақамини билгач эса, ичкари кирдимда, ўзимча бир жойга телефон қилгандай бўлдим. “Мирҳайдар Зирҳайдарович, фалон дўмда ҳам стратегик хонадон борми, анави муҳим рўйхатни қараворинг”, дедим, сўнг эса, шунақами дедиму, чулдирвақанинг олдига югуриб чиқдим, “срочно ўттан кетларинг, умуман опасний одамга қарашли экан, ахир ўша ерда махсус қоровулларни кўрмадиларингми, агар съёмка қилиб олган бўлишса тамомсанла”, дедим. Йигит ранги оқариб кўчага отилди. Фақат у югуртирадими, биз ҳам бир югуртирайлик.\nЎша воқеадан англадимки буз-буз фақат оддий инсонларга қаратилган, агар уй яшовчиси бирор амалдор бўлса, масала ўзгача кўрилади. “Булар эмишки, Тошкентни юбилей олдидан чиройлироқ кўринишга келтириш учун қилинмоқда экан”, деди сартарошимиз. “Менга қаранг, мана шу сартарошхонангиз неча йилдан бери бор?”, сўради клиентлардан бири, “адашмасам ўн-ўн беш йил бўлди”, деди сартарош. “Демак ўн беш йилдан буён унинг туриши шаҳар ҳуснини бузмас эди, бугун бирдан бузиб қолибдими?”, деди клиент, сартарошнинг ранги ўчиб кетди, “нима демоқчисиз бу билан, бизнинг кулба ҳам, анавинақамикан?”, деди шўрлик ҳаяжонда, “э-э, йўқ, мен қайдан билай, шунчаки мисол ўрнида айтдимда”, деди клиент. “Ҳозир мана бу сочингизни бир томонини ундай, иккинчисини мундай қилиб қийиб ташлайман, мисолингиз қурсин-э”, деди сартарош.\nЎтириб ўйланиб қолдим, биз неча йилдан буён тўйларимизни ҳам, байрамларимизни ҳам шаҳарнинг айнан ўша аввалги кўринишида ҳеч уялмай нишонлаганмиз. Бизга ҳеч бир жойнинг ҳалақит берадиган ўрни йўқ, ахир унда ҳам кимнингдир насибаси бор. Катталарга шуни айтиш керакми дейманда, ахир улар байрамни биз, оддий инсонлар билан нишонламайдику! Энди ўсиб келаётган ўт-ўлану, деразадаги целофандан чўчиб юрганлар биз билан қандай байрам қилсин. Шундай экан, нима қилишса, ўша ўзлари байрам қиладиган жойларида қилмайдими, дейманда. Меҳмон келса ҳам ахир ўша ёққа юради, ҳеч замон, анави прапессирнинг маҳалласини бир айланайлик, қани, балким ҳунукроқ бирор дўконми, томорқами бордир, деб юриш қилмайди-ку. Умуман бирор меҳмон келадимикан ўзи?..\nҲали прапессир яна нимадандир хафа бўлиб келди, “йўқ, биз абсолют ҳеч ким эмасмиз, ҳатто кимдир бўлишга арзимаймиз ҳам”, деб ўтиб кетди. Ким бўлсак ҳам бўлиб бўлдик прапессир, фақат баъзан эсимиздан чиқиб қолмаслиги учун, ўзимиздан чиққан катталар буни эслатиб туришади, холос. Кимдир бўлиб қолишимиздан қўрққани учун эмас, шунчаки, ҳеч ким эмасликни ҳам маълум маънодаги бойлик деб билиб, адашиб қолаётганимиз учун шундай қилишади. Бориб шу гапларни прапессирга яхшилаб тушунтираман, кейин икки яшарни балконга олиб чиқиб, ҳўв анави жойда “тақара-туқур” қилдираётганларни боплаб бир сўктирай, ўзиям жуда бу масалада прапессаналда.\n« Абулфайз БАРОТОВ Воззвание к читателям »


Самарқанд шаҳар ҳокимига саволингиз борми? - zarnews.uz\nСамарқанд шаҳар ҳокимига саволингиз борми?\n2019 йил 17 март куни, соат 20:00 да Самарқанд вилоят телерадиокомпанияси орқали тўғридан-тўғри эфирга узатиладиган “Очиқ мулоқот” кўрсатувида Самарқанд шаҳар ҳокими Ф.Раҳимов ҳамда шаҳардаги корхона ва ташкилот, муассаса раҳбарлари иштирокида мулоқот бўлади.\nШунингдек, саволларингизни “Зарафшон” газетасининг (66) 233-91-51, 233-91-53 рақамли телефонларига ҳамда [email protected] ёки телеграмм мессенжеридаги @zarafshonbot манзили орқали жўнатишингиз мумкин.\nМурожаатларингиз Самарқанд шаҳар ҳокимига етказилади.


Британиянинг BBC телерадиокорпорацияси Ўзбекистонга қайтиши мумкин – Ўзбекистон ТИВ раҳбари А. Комилов - Фарғона.Ру ахборот агентлиги\n03:10 msk, 24 Май 2018\nБританиянинг BBC телерадиокорпорацияси Ўзбекистонга қайтиши мумкин – Ўзбекистон ТИВ раҳбари А. Комилов\n17.04.2017 17:44 msk\nАйни пайтда Ўзбекистонда мамлакат ташқи ишлар вазирлиги (ТИВ) ҳузурида Британиянинг ВВС телерадиокорпорациясининг аккредитацияси масаласи кўрилмоқда. Бу ҳақда Ўзбекистон ташқи ишлар вазири Абдулазиз Комилов 14 апрель куни Халқаро пресс-клубнинг замонавий босқичда ташқи сиёсатнинг долзарб масалаларига бағишланган мажлисида маълум қилди.\nАбдулазиз Комилов – чапдан иккинчи. Ўзбекистон ТИВ матбуот хизмати фотосурати\nТИВ раҳбари Ўзбекистон мамлакатдаги чет эллик журналистларнинг кўпайишидан манфаатдор эканлигини билдириб, айни пайтда жаҳоннинг етакчи оммавий ахборот воситалари вакилларининг аккредитацияси бўйича иш олиб борлаётганини маълум қилди. Шу билан бирга ўзбек ташқисиёсий маҳкамасининг раҳбари олдинроқ мамлакатни тарк этган бошқа нуфузли масс-медиа вакилларининг келгусида мамлакатга қайтиши имконияти ҳақида индамади. Ҳар ҳолда халқаро пресс-клубнинг ушбу мажлисини ёритган нашрлар бу ҳақда ахборот беришмади.\n“Фарғона” агентлигига маълум бўлишича, ВВС телерадиокорпорациясининг Марказий Осиё хизмати Ўзбекистонда аккредитациядан ўтишга 2016 йилнинг декабрида ариза берган.\nЭслатиб ўтамиз, ВВС Ўзбекистондаги бюросини 2005 йил октябрида ёпиб, етти нафар ходимларини мамлакатдан олиб чиқиб кетган. Ўзбекистон ҳукумати босими остида ВВС дан ташқари мамлакатни “Озодлик” радиоси, IWPR, Associated Press, “Америка Овози”, France Press ҳамда бошқа оммавий ахборот воситалари тарк этишга мажбур бўлган.\n“Фарғона” агентлиги ҳам Ўзбекистонда ўзининг аккредитациядан ўтган мухбирига эга эди. Бироқ 2002 йилдан бошлаб ташқи ишлар вазирлиги бизга аккредитацияни узайтириб беришдан бош тортган.\nЎзбекистон ТИВ маълумотига кўра, шу бугунги кунда мамлакатда хорижий оммавий ахборот воситаларининг 24 та мухбири ва олтита корреспондентли пунктлари бор, холос.


Posted on 05.10.2020 05.10.2020 Author admin\tКомментарии к записи Ватандошлар инвесторларни жалб қилишда ўз ҳиссаларини қўшмоқдалар. отключены\nРивожланган мамлакатлар амалиётини таҳлил қилиш шуни кўрсатадики, инвестиция жалб қилмай туриб, иқтисодиётни етарли даражада ривожлантириб бўлмайди. Ана шуни эътиборга олиб, мамлакатимизнинг барча ҳудудларида инвестицион муҳитни шакллантиришга шароит яратиш ва уни тезлаштириш, рағбатлантириш мақсадида давлатимизда бир қатор қонунлар ишлаб чиқилиб, улар ҳаётга тадбиқ қилинмоқда. Андижон вилоятида ҳам сўнгги йилларда инвесторлар учун мукаммал шароитлар яратиб бериш ва уларни жалб қилиш борасида тизимли ишлар йўлга қўйилди. Аввал хабар берганимиздек, бу йўлда чет элда яшаб фаолият олиб бораётган ватандошларимиз ҳам ўз хиссаларини қўшмоқдалар. Айни кунларда Бирлашган Араб Амирликларининг Дубай шаҳрида фаолият олиб бораётган Фарҳоджон Расулов ҳам ана шундай ёшлардан бири. Асли Андижонлик бўлган ҳамюртимиз айни пайтда вилоят ҳокимлигининг инвестициялар бойича хориждаги вакили ҳам хисобланади. У Дубай шаҳрида жойлашган “Kelmer Group” инвестицион компанияси ва вилоят ҳокимлиги ўртасида Андижонда янги йирик лойиҳалар бошланаганини маълум қилди. Қайд этиш жоиз, Андижонга чет эллик инвестоларнинг тобора инвестиция китиришга қизиқиши ва ишончи кундан кунга ортиб бормоқда.\nАйни фикрлар Европанинг машҳур “Diplomatic World”( http://diplomatic-world.com) журналининг Ўзбекистонга бағишланган сонида ҳам айни фикрлар яна бир бора янгради. Журналнинг 74-саҳифасида Андижон Вилояти Ҳокими вакилининг вилоятда инвестоларга яратилаётган шароитлар хусусида таништириб бораётгани хусусида мақола эълон қилинди.\n“Kelmer Group” инвестицион компанияси раҳбарининг интервьюси ҳам вилоятда яратилган шарт-шароитлардан сўзлайди. Айни журналда Роберто Ўзбекистонга кириб келишда ватандошимизнинг ўрни алоҳида бўлганини айтиб ўтган. Яъни ёш ўзбек ўғлони унга Ўзбекистонда айни йўналишда олиб борилаётган ислохотлар ҳақида сўзлаб бериб ҳоким билан кўришишда беғараз кўмак кўрсатганини билдирган.\n“Бугун биз Бирлашган Араб Амирликларидаги Ўзбекистон элчихонаси билан ҳамкорликда ишлаяпмиз” дейди Андижон вилояти ҳокимлигининг инвестициялар бойича Дубайдаги вакили Фарҳоджон Расулов. “элчи жаноб Баҳтиёр Ибрагимов бу борада бизни қўллаб қувватламоқда. Шуни айтишим мумкинки, барча чет элда юрган ва мамлакатимизга инвестиция киритилишида ўз хиссасини қўшмоқчи бўлган юртдошларимиз элчихоналаримиз билан боғланишлари керак. Элчихона ҳокимлик билан уларни қилмоқчи болган ишларини қўллаб қуватлайди. Ўзимни мисолимда айтадиган бўлсам: мен Андижон вилояти ҳокимияти вакили сифатида барча юртдошларимизни мамлакатизнинг турли сохаларига режалаштирилган маблағларини олиб келиб сармоя қилишларини, ўз келажаклари ҳамда юртимиз келажаги учун ривожланишлар, иш ўринлари яратилишида ҳисса қўшишга чақирамиз. Бу йўлда уларга барча йўллар очиқ” дея қўшимча қилди Фарҳоджон Расулов\nЭслатиб ўтамиз, “Kelmer Group” ўз инвестицияси билан Андижоннинг дастаб 30 гектар ҳудудига лойиха тайёрламоқда. Ундан мақсад вилоятга дунёнинг энг сўнгги инфратузулмавий лойихаларини бунёд этиш. Бу ишларнинг барчаси Андижон вилояти ҳокими Шуҳратбек Абдураҳмонов тарафидан қўллаб қуватланмоқда. Бу каби ишларда ватандошларимизнинг ҳиссаси бўлаётгани барчамизни қувонтирмай қолмайди.


Хитойда дунёдаги энг йирик сунъий йўлдош навигация тизими ишга туширилди\n14:21 / 28.05.2017\nХитой жойлашувни янада батафсил аниқлашга ёрдам берувчи энг йирик сунъий йўлдош навигация тизимини ишга туширди. Бу ҳақида CGTN телеканали ХХР Давлат геодезия ва картография бошқармаси (NASG) раис ўринбосари берган маълумотга асосланиб, хабар берди.\nNASG маълумотига кўра, янги тизим сунъий йўлдош навигациясининг 2700 асосий станцияси, маълумотларни қайта ишлаш ва узатишга доир бир умуммиллий ва 30 ҳудудий марказларидан ташкил топган.\nМамлакат ҳукумати алоҳида фойдаланувчилар учун нафақат навигациянинг янада тўлиқ сервисини тақдим этишни, балки аҳоли пунктларида, айниқса йирик шаҳарларда йўл ҳаракатини ташкиллаштириш ва тартибга солишни яхшилашни ҳам режалаштирмоқда.\nХитой сунъий йўлдош NASG навигация тизими


Жанубий Корея олимлари соч ўсишига тўсқинлик қилувчи икки оқсиллар гуруҳини аниқлашди. Journal of Investigative Dermatology журналида шунга доир тадқиқот тақдим этилди.\nКлиник кузатувлар давомида Йонсей Университети мутахассислари сочлари тўкилаётган одамларнинг тўқималарида CXXC5 оқсили меъёрдан юқори бўлишини аниқлашди. У DSH оқсили билан бирикиб, соч фолликулалари регенерациясига тўсқинлик қилади.\nТадқиқотчилар икки оқсил бирикмасини блокловчи ва янги сочларнинг ўсишини рағбатлантирувчи препаратни ишлаб чиқишди. Ўтказилган тажрибалар даволаш курслари бошланганидан 28 кун ўтиб сезиларли ижобий ўзгаришлар намоён бўлганини кўрсатди.\nМанбага кўра, препарат устидаги ишлар давом эттирилади, зеро у бутунлай сочсиз қолган кишилар учун ҳозирча самарали эмас.\nЖанубий Корея соч тўкилиши


«Отамнинг оламдан ўтган кунларида, уларнинг руҳларини қизлари сифатида фақат мен билган хислатлари билан ёдга олмоқчиман.» Лола Тилляева | КАРИМОВ ФОНДИ\nГлавная > Янгиликлар > «Отамнинг оламдан ўтган кунларида, уларнинг руҳларини қизлари сифатида фақат мен билган хислатлари билан ёдга олмоқчиман.» Лола Тилляева\n«Отамнинг оламдан ўтган кунларида, уларнинг руҳларини қизлари сифатида фақат мен билган хислатлари билан ёдга олмоқчиман. Барчамиз кимнидир фарзандимиз, ва яқинларимиз жудолигини бошдан кечириш жуда оғир. Улар хотирамизда ёрқин ва абадий яшаб қоладилар. Бу қанчалик ғайриоддий туйилмасин, лекин вақт ўтиши билан биз улар билан янада яқинроқ бўламиз ҳамда инсон танаси бу шунчаки уни ердаги ҳаёт йўли узра олиб борувчи қолип эканини тушиниб етамиз. Эртами-кечми қолип қариб, синади ва бу дунёга тегишли бўлган нарса уни тарк этади. Инсон руҳи эса абадий. Бир- бирига яқин бўлиши учун руҳларга тана керак эмас. Руҳни ёдга олар эканмиз, кўзимизни юмиб, унга табассум қиламиз. Бугун мен шу каби ёрқин табассум ила отамни ёд олмоқдаман.\nУшбу постни эса мен отамни руҳи поклари хилват топган жойнинг тарихига бағишламоқчиман.\nАгар Самарқандда туғилиб ўсган бўлсангиз, сиз ушбу суратдаги кўчани эҳтимол танийсиз. Ушбу кўча ўтмиш ва ҳозирги давр, фоний ва боқий дунёлар ўртасидаги маконни боғлаб туради. Ўнг томонда Самарқанддаги энг қадимги қабристон жойлашган, чап томондаги тепаликда эса Президент мақбараси ва энг муҳим қадимги обидалардан бири бўлмиш, ва ЮНЕСКО бутунжаҳон маданий мероси рўйхатига кирган Ҳазрат Хизр масжиди жойлашган.\nҲазрат Хизр масжиди кўҳна Самарқанднинг энг мўтабар жойларидан бўлиб, шаҳарнинг энг баланд тепалигида жойлашган. Бу ердан муаззам шаҳарнинг гўзал тарихий обидалари, шулар қаторида Самарқанднинг юраги бўлмиш Регистон майдони, мовий гумбаз ва миноралар ҳамда Бибихоним масжидининг гўзал манзараси намоён бўлади.\nҲазрат Хизр Самарқандда бунёд этилган биринчи масжид бўлиб, VIII асрда Қутайба ибн Муслим раҳнамолигида қурилган. Масжид қадимда шаҳардан ташқарида жойлашган бўлиб, ушбу зиёратгоҳ Шарқ ва Ғарбни боғлаган муҳим савдо йўллари чорраҳасида жойлашган ва баландликдан туриб Буюк ипак йули бўйлаб Ҳиндистон, Хитой ва Эрондан қатновчи карвонларни шаҳарга кириб келишига гувоҳ бўлган. Ривоят қилишларича, айнан шу жойда масжидни барпо этишни Қутайба ибн Муслимга Ҳазрат Хизр буюрган эканлар.\nҲазрат Хизр Иброҳим пайғамбардан сўнг яшаган авлиё бўлганлар. Аллоҳ бу мўтабар зотни ўз марҳамати ва бебаҳо билим билан ёрлақаган. Уламолар Қуръони Каримнинг “Каҳф” сурасида “Аллоҳнинг бандаси” деб тилга олинган шахсни Ҳазрат Хизр деб талқин қиладилар. Ушбу сурада Ҳазрат Хизр Мусо алайҳиссаломни сабр қилиб, ўзи билмаган ва маъносини тушунмаган нарса ва ҳаракатлар учун инсонлардан ғазабланмасликка ва уларни қораламасликка ўргатган. Хизр сўзи «яшил» деган маънони англатади, ва ривоятларга кўра, у киши саҳрони ҳам ям-яшил кўкатлар билан гуллатишлари мумкин бўлган.\nҲазрат Хизр номи билан кўп ривоят ва ҳикоятлар боғлиқ. Бирида айтилишича, Ҳазрат Хизр ҳар бир инсонга умри мобайнида камида бир маротаба учрайдилар ва у инсонга турли киёфада кўринишлари мумкин. Кўришганда у киши билан яхши муомалада бўлган инсонни дуо қилар эканлар. У зотни учратганда ушбу нотаниш инсонда Ҳазрат Хизрни таниган кишига эса ҳақиқатан катта омад кулиб боқар экан.\nXIII аср бошида Ҳазрат Хизр масжиди мўғиллар истилоси оқибатида вайрон қилинади. Масжид кейинроқ қайта тикланиб, ўзини ҳозирги шаклини 19-асрда олган. Масжид ЮНЕСКОнинг Бутунжаҳон маданий мероси рўйхатидаги обидалар қаторидан жой олган. Мустақиллик даврларида масжидни таъмирлаш бўйича ишлар олиб борилган. 2016-йилнинг 3-сентябрида масжиднинг ёнида Ўзбекистоннинг Биринчи Президенти Ислом Каримов дафн этилдилар.»